24/2012 Moottoriurheilu: Lautakuntamenettely - Lautakunnan toimivalta - Urheilulajin säännöt; Kurinpito - Varoitus - Kurinpitoseuraamuksen määräämisen perusteet | Suomen Olympiakomitea ry\n12.11.2012 Diaarinro 17/2012\n(1) SM-Kartingin 2012 Porin osakilpailun tuomariston päätös 13.5.2012\n(2) AKK-Motorsport ry:n karting-lajiryhmän päätös 30.5.2012\n(3) AKK-Motorsport ry:n hallituksen päätös 5.6.2012\nMUUTOKSENHAUN KOHTEEKSI ILMOITETUT PÄÄTÖKSET\nKartingin SM-Sarjan Porin osakilpailun 13.5.2012 tuomariston päätöksen mukaan A on sääntörikkomusten vuoksi hylätty kilpailusta. Lisäksi tuomariston puheenjohtaja on sittemmin ilmoittanut A:lle, että hänelle päätöksen yhteydessä suullisesti ilmoitetun mukaisesti hänen SM-loppupisteisiin lisätään nolla pistettä Porin osakilpailusta.\nPäätös on perustunut useisiin sääntörikkomuksiin alkuerässä A-C. Päätöksessä on viitattu sarjasääntöjen kohtiin 6.4.5., 6.4.13. ja 4.1. sekä kilpailijoita, ilmoittajia ja toimitsijoita koskevien määräysten kohtiin 1, 2 ja 6.\nMuiden mahdollisten seuraamusten osalta tuomaristo on siirtänyt tapauksen kartingin lajiryhmälle harkittavaksi.\nKartingin lajiryhmän päätös\nKartingin lajiryhmä on 30.5.2012 tekemällään päätöksellä muuttanut tuomariston päätöstä siten, että Porin osakilpailun osalta määrätty nollan pisteen lisääminen SM-loppupisteisiin on muutettu 18 kuukauden mittaiseksi varoitukseksi.\nAKK-Motorsport ry:n hallitus on päätöksellään 5.6.2012 määrännyt Autourheilun sääntökirjan 2012 autokilpailujen kansallisten määräysten 54 §:n nojalla sääntöjen 81 §:n mukaisen varoituksen.\nPäätöksen perusteeksi on todettu A:n epäurheilijamainen käytös.\nA on valituksessaan vaatinut, että\n(1) SM-kartingin 2012 Porin osakilpailun tuomariston päätös kumotaan siltä osin kuin A oli hylätty osakilpailusta ja kilpailun tulokset mitätöidään tai toissijaisesti, että seuraamukseksi muutetaan kilpailun osasta hylkääminen;\n(2) Kartingin lajiryhmän päätös kumotaan ja määrätty varoitus poistetaan; ja\n(3) hallituksen päätös kumotaan ja määrätty varoitus poistetaan.\nLisäksi A on vaatinut, että AKK-Motorsport ry velvoitetaan korvaamaan hänen lautakuntakulunsa 9 197,45 eurolla korkoineen.\nPorissa järjestetyssä kartingin SM-sarjan osakilpailussa 13.5.2012 A:n kart oli mennyt rikki lämmittelykierroksella. A oli epäillyt viaksi rikkoutunutta sytytystulppaa, ja hän oli lähtenyt hakemaan varikkoalueelta uutta sytytystulppaa. A oli ryhtynyt vaihtamaan sytytystulppaa, jolloin kilpailunjohtaja oli kieltänyt A:ta jatkamasta sytytystulpan vaihtamista ja lähtenyt viemään A:ta kohti niin sanottua tornia. Kilpailunjohtaja oli siirtänyt asian käsittelyn kilpailun tuomaristolle.\nA ei ollut korjaustoimien tai kilpailun tuomariston kuulemisen yhteydessä millään tavalla rikkonut SM-kartingin sarjasääntöjä 2012. A ei ollut rikkonut kilpailunjohtajan antamia määräyksiä tai reilun pelin periaatetta. A ei myöskään ollut jättänyt kartiaan ajoradalle. Kilpailun tuomariston määräämät seuraamukset tuli poistaa. Joka tapauksessa riittävä seuraamus olisi kilpailun osasta hylkääminen.\nKartingin lajiryhmän päätöksessä oli todettu, että nollan pisteen lisääminen SM-sarjan lopputuloksiin oli muutettu 18 kuukauden mittaiseksi varoitukseksi. Päätöksessä oli viitattu siihen, että A olisi käyttäytynyt huonosti tuomariston kuulustelussa. Päätöksen mukaan epäselvää on, onko määrätty seuraamus perustunut sytytystulpan vaihtamiseen vai myös huonoon käytökseen taikka näihin molempiin. Määrätty seuraamus on liian ankara, jos se perustuu ainoastaan sytytystulpan vaihtamiseen. Jos määrätty seuraamus perustuu ainoastaan huonoon käytökseen tai sytytystulpan vaihtamisen lisäksi huonoon käytökseen, A:ta ei ole kuultu huonon käytöksen johdosta, eikä seuraamusta ole saanut perustaa tällaiseen seikkaan.\nAKK-Motorsport ry:n hallituksen päätöksellä on pysytetty lajiryhmän päätös. Hallituksen päätöksessä varoituksen on ilmoitettu perustuneen yksin epäurheilijamaiseen käytökseen. Tämän mukaan määrätty varoitus ei ole perustunut lainkaan sytytystulpan vaihtamiseen, vaan ainoastaan epäurheilijamaiseen käytökseen. A:lle ei ole varattu tilaisuutta tulla kuulluksi huonon käytöksen johdosta. A ei ollut käyttäytynyt huonosti kilpailun tuomariston kuulemisessa. Samasta menettelystä ei voi myöskään määrätä kahta seuraamusta. Tällainen olisi vastoin niin sanottua ne bis in idem –kieltoa.\nAKK-Motorsport ry on vastauksessaan vaatinut, että valitus hylätään ja että Ilmari A velvoitetaan korvaamaan sen lautakuntakulut 8 947,02 eurolla korkoineen.\nA oli rikkonut AKK:n sääntöjä. A:lle oli määrätty sääntöjen rikkomisesta asianmukainen ja AKK:n sääntöjä ja rangaistuskäytäntöä vastaava rangaistus. A:n valitus oli perusteeton.\nA oli osallistunut 13.5.2012 järjestettyyn SM-Karting 2012 Porin osakilpailuun. Kilpailun lämmittelykierroksella A oli joutunut jättämään kartinsa radalle, ja hän oli lähtenyt juoksemaan varikolle. Kart oli ollut vaarallisesti radalla ja kilpailunjohtaja oli joutunut siirtämään kartin sivuun, jotteivät muut kilpailijat kolaroisi siihen.\nA oli palannut varikolta ja ryhtynyt vaihtamaan tulppaa. Kilpailunjohtaja oli pyytänyt A:n poistumaan radalta, mutta A oli kieltäytynyt poistumasta, ja kilpailunjohtaja oli johdattanut A:n tuomaritornille. Tuomaritornille siirtymisen aikana A oli tahallisesti hidastellut ja käyttäytynyt aggressiivisesti kilpailunjohtajaa kohtaan, muun muassa puhutellut epäasiallisesti ja lyönyt tätä.\nKilpailun jälkeen järjestetyssä kuulemistilaisuudessa A oli edelleen käyttäytynyt aggressiivisesti ja epäasiallisesti tuomaristoa kohtaan. A:n ilmoittaja oli joutunut useaan kertaan rauhoittamaan A:ta.\nSäännöt ja A:n menettely\nA on rikkonut toiminnallaan seuraavia sääntömääräyksiä:\nKartingin SM-sarjasääntöjen kohdan 6.4.5 mukaan kilpailijan katsotaan keskeyttäneen kilpailun, kun kilpailija jättää kartinsa ja / tai riisuu kypäränsä. Kilpailu oli alkanut jo lämmittelykierroksella, ja A oli jättänyt kartinsa radalle lähtiessään juoksemaan varikolle. A oli keskeyttänyt kilpailun. A oli myös jättänyt kartinsa sääntökohdan vastaisesti radalle sellaiseen paikkaan, että se muodosti vaaran kilpailun kululle. A rikkoi toiminnallaan sääntökohtaa ja osoitti epäurheilijamaista välinpitämättömyyttä kilpakumppaneitaan kohtaan aiheuttamalla mahdollisen vaaratilanteen.\nKartingin SM-sarjasääntöjen kohdan 6.4.13 mukaan kilpailija saa itse suorittaa kartinsa korjaukset vain ratavarikolla tai ajoradan ulkopuolella. Sääntökohdan mukaan ohjaajat eivät saa ottaa mitään ulkopuolista apua korjauksiin tai säätöihin kilpailun aikana, elleivät he ole ratavarikolla. A:n kart ei ollut varikolla ja ulkopuoliseksi avuksi katsotaan myös varikolta tapahtuva osien hakeminen. A oli rikkonut mainittua sääntökohtaa.\nA ei ole noudattanut kilpailunjohtajan antamia määräyksiä kieltäytyessään poistumasta ajoalueelta kilpailunjohtajan käskystä huolimatta. A oli rikkonut Kartingin SM-sarjasääntöjen kilpailijoita, ilmoittajia ja toimitsijoita koskevien määräysten kohtaa 2. A oli rikkonut myös tämän määräyksen reilun pelin periaatetta koskevaa kohtaa 6 suhtautuessaan aggressiivisesti ja epäasiallisesti kilpailunjohtajaa kohtaan ja tuomaristoa kohtaan sekä aiheuttaessaan välinpitämättömyydellään vaaratilanteen kilpakumppaneilleen.\nAKK:n autokilpailujen kansallisten määräysten kohdan 67 mukaan kilpailun tuomaristo saa sulkea kilpailusta pois ohjaajan, jonka tuomaristo katsoo syyllistyneen sopimattomaan käyttäytymiseen tai epäurheilijamaiseen tekoon. Tuomariston päätöksellä 13.5.2012 A on hylätty kilpailusta ja hänen oli laskettava nolla pistettä Porin osakilpailun osalta SM-sarjasäännön kohdan 1.11.3 mukaisesti. Tuomariston päätöksellä lajiryhmän harkittavaksi on annettu mahdollisista jatkoseuraamuksista päättäminen.\nAKK:n lajiryhmä ja hallitus voivat määrätä Autokilpailujen kansallisten määräysten kohdan 81 mukaan kilpailijalle varoituksen sääntöjen rikkomisesta tai laiminlyönnistä. Sääntökohdan mukaan AKK voi antaa muun seuraamuksen, vaikka tuomaristo olisi jo langettanut seuraamuksen. Näiden sääntöjen mukaisesti AKK:n lajiryhmä vaihtoi tuomariston päättämän rangaistuksen varoitukseksi. AKK:n hallitus vahvisti lajiryhmän päätöksen epäurheilijamaisesta käytöksestä Autokilpailujen kansallisten määräysten kohdan 54 mukaisesti. Päätökset ovat sääntöjen mukaiset.\nA:ta on kuultu sääntöjen mukaisesti heti kilpailun jälkeen tuomariston toimesta ja A:lle on varattu tilaisuus kirjallisen lausuman antamiseen lajiryhmälle. Kuuleminen on tapahtunut Autokilpailujen kansallisten määräysten kohdan 81 mukaisesti.\nTuomariston toimesta tapahtuneessa kuulemisessa oli käsitelty kilpailussa sattuneita tapahtumia, mukaan lukien A:n epäurheilijamainen käytös, kun hän ei noudattanut reilun pelin periaatetta ja käyttäytyi aggressiivisesti ja epäasiallisesti kilpailunjohtajaa kohtaan eikä noudattanut tämän määräyksiä. Se, että kilpailunjohtaja ei ollut rastittanut kohtaa ”Epäurheilijamainen käytös” ei merkinnyt sitä, etteikö A:ta olisi kuultu tältä osin.\nA on vastaselityksessään todennut aikaisemmin esittämänsä lisäksi, että häntä ei ollut pyydetty poistumaan rikkoutuneen kartin luota, vaan pyydetty lopettamaan tulpan vaihtaminen. A ei ollut hidastellut seuratessaan kilpailunjohtajaa tuomaritornille eikä käyttäytynyt aggressiivisesti tätä kohtaan tai lyönyt tätä. Tuomariston kuulemisessa A ei ollut käyttäytynyt aggressiivisesti eikä epäasiallisesti.\nA on kirjallisen valmistelun päättymisen jälkeen toimittanut selvitystä seuraamuksista ja jättänyt suullisessa käsittelyssä Porin radan karttapiirroksen sekä 10 valokuvaa rata-alueelta. AKK-Motorsport ry on suullisen käsittelyn päättymisen jälkeen toimittanut suullisessa käsittelyssä esittelemänsäAKK:n kartingin lajiryhmän päätöksen 2.8.2010 A:lle määrätystä varoituksesta.\nOikeusturvalautakunta on toimittanut asiassa 29.10.2012 suullisen käsittelyn. Suullisessa käsittelyssä on kuultu todistelutarkoituksessa A:ta sekä todistajina E.A:ta, P.M:ää, M.M:ää, T.T:tä ja T.T:tä.\nSuullisen käsittelyn jälkeen toimitettu kurinpitopäätös\nAKK-Motorsport ry on suullisen käsittelyn päättymisen jälkeen toimittanut suullisessa käsittelyssä esittelemänsäAKK:n kartingin lajiryhmän päätöksen 10.8.2010 A:lle määrätystä varoituksesta ja sakosta.\nOikeusturvalautakunta toteaa, että AKK-Motorsport ry:llä on ollut tilaisuus vedota edellä mainittuun päätökseen vastausta antaessaan tai viimeistään suullisessa käsittelyssä. Oikeusturvalautakunta jättää AKK-Motorsport ry:n suullisen käsittelyn jälkeen toimittaman selvityksen huomioon ottamatta asiaa ratkaistaessa.\nOikeusturvalautakunta on autourheilua koskevissa kilpailulisenssin myöntämistä ja peruuttamista koskevissa ratkaisuissaan (UOL 11/2008, UOL 14/2010 ja UOL 18/2012) katsonut, että kilpailulisenssiä koskevissa asioissa kysymys ei ole ollut yksin kilpailuun liittyvien kiistojen ratkaisemisesta ja että kilpailulisenssin myöntämisen tai peruuttamisen sääntöjen mukaisuuden arviointi on kuulunut oikeusturvalautakunnan toimivaltaan.\nOikeusturvalautakunta on lisäksi bridgeä koskevassa ratkaisussaan UOL 14/2008 todennut, että bridgen piirikarsinnan ottelun lopputulosta koskevasta päätöksestä ei voinut valittaa oikeusturvalautakuntaan sekä islanninhevosen kilpailusuorituksen hylkäämistä koskevassa ratkaisussaan UOL 8/2009 todennut, että hevosen suussa olleen paiseen johdosta seuranneesta kilpailusuorituksen hylkäämisestä ei voinut valittaa oikeusturvalautakuntaan. Samoin oikeusturvalautakunta on ratkaisussaan UOL 27/2011 jättänyt valituksen tutkimatta tapauksessa, jossa moottoriveneilyä koskeva kilpailusuoritus oli hylätty sääntöjen vastaisena pidetyn moottorin vuoksi. Valitus on jätetty tutkimatta myös purjehdusta koskeneessa ratkaisussa UOL 22/2012, jossa kilpailusuoritus oli hylätty sen perusteella, että purjehtijan oli katsottu vaihtaneen lähdössä lajisääntöjen vastaisesti suuntaa.\nA on todennut, että oikeusturvalautakunnan tulisi tutkia valitus kokonaisuudessaan, koska A:han oli kohdistettu sääntöjen vastaisia sanktioita. Valituksen tutkimista puoltaa A:n mukaan myös se, että muutoin hänellä ei olisi muutoksenhakumahdollisuutta keskeyttämisestä aiheutuneiden sääntöjen vastaisten sanktioiden osalta. Kilpailusta hylkäämisellä oli myös pitkäaikaisia vaikutuksia, koska tällä saattoi olla merkitystä SM-sarjan lopputulosten kannalta.\nOikeusturvalautakunta toteaa, että nyt kysymyksessä olevassa asiassa A:n kart oli rikkoontunut lämmittelykierroksella ja hän oli hakenut varaosan ja työkalun varikkoalueelta ja ryhtynyt korjaamaan kartiaan. Porin osakilpailun tuomaristo on katsonut A:n rikkoneen päätöksessään mainitsemia sääntökohtia, jonka perusteella A on hylätty kilpailusta. Kilpailusta hylkäämisen lisäksi A:lle on määrätty AKK-Motorsport ry:n hallituksen päätöksellä varoitus.\nOikeusturvalautakunta toteaa, että kilpailusta hylkäämisestä on määräys Autokilpailujen kansallisten määräysten kohdassa 67. Sääntömääräyksen mukaan tuomaristolla tai kilpailunjohtajalla on oikeus hylätä kilpailusuoritus muun muassa sillä perusteella, että kilpailijan katsotaan syyllistyneen sopimattomaan käyttäytymiseen tai epäurheilijamaiseen tekoon. SM-kartingin sarjasääntöjen 2012 kohdan 4.1 mukaan tuomaristolla on oikeus sulkea kilpailusta tai sen osasta muun muassa ohjaaja, joka kilpailun johtajan ilmoituksen perusteella ei ole hyväksyttävä tai jonka he katsovat syyllistyneen sopimattomaan käyttäytymiseen tai törkeään epäurheilijamaiseen tekoon tai käyttäytyy muuten sopimattomasti kilpailualueella. Tässä tapauksessa A:n kilpailusta hylkäämistä koskenut ratkaisu on tuomariston päätöksen mukaan perustunut SM-kartingin sarjasääntöjen kohtaan 4.1. Sen sijaan AKK:n hallituksen määräämä varoitus on perustunut Autokilpailujen kansallisten määräysten kohtiin 81 ja 54.\nOikeusturvalautakunta toteaa, ettäA:n kilpailusta hylkääminen ja sitä seurannut hallituksen määräämä varoitus ovat sinänsä perustuneet osin samaan tapahtumainkulkuun. Siltä osin kuin valitus koskee kilpailun tuomariston määräämää kilpailusta hylkäämisen arviointia, kysymys kuitenkin on yksinomaan autourheilua koskevien lajisääntöjen perusteella kilpailun tuomariston tekemästä ratkaisusta. Tällaisen ratkaisun arviointi ei kuulu oikeusturvalautakunnan toimivaltaan. Autourheilun kansallisten määräysten perusteella määrätyn varoituksen osalta kysymys on sen sijaan oikeusturvalautakunnan sääntöjen 3 §:n 2 kohdan tarkoittamasta kurinpitotoimista. Tällaisen kurinpitopäätöksen arviointi kuuluu lautakunnan toimivaltaan, vaikka kysymys olisi osin samasta menettelystä, joka on johtanut myös kilpailusuorituksen hylkäämiseen.\nNäin ollen A:n valitusta ei voida oikeusturvalautakunnan toimivaltaan kuulumattomana tutkia siltä osin kuin siinä on vaadittu Porin SM-osakilpailun tuomariston päätöksen kumoamista.\nA on osallistunut kuljettajana Porissa 13.5.2012 järjestettyyn kartingin SM-osakilpailuun. A:n kart oli lämmittelykierroksella rikkoutunut ja A oli ohjannut kartin radan reunaan ja hakenut jalkaisin varikkoalueelta uuden sytytystulpan ja palannut kartinsa luokse. Tämän jälkeen A oli ryhtynyt vaihtamaan sytytystulppaa kartiinsa. Kilpailunjohtaja oli keskeyttänyt A:n toimet ja vienyt A:n niin sanottuun tuomaritorniin.\nKilpailun tuomaristo oli hylännyt A:n kilpailusta ja määrännyt lisäksi, että A:n osalta SM-loppupisteissä tulee ottaa huomioon Porin sunnuntain osakilpailun osalta nolla pistettä. Kartingin lajiryhmä on muuttanut kilpailun tuomariston päätöstä siten, että määrätyn nollan pisteen huomioon ottamisen sijasta seuraamukseksi on muutettu varoitus. AKK-Motorsport ry:n hallitus on päätöksellään pysyttänyt määrätyn varoituksen.\nA:n valituksen johdosta asiassa on kysymys ensinnäkin siitä, mihin A:n menettelyyn määrätty varoitus on perustunut ja onko A:lle varattu tilaisuus tulla kuulluksi siitä menettelystä, jonka perusteella varoitus on määrätty. Toiseksi kysymys on A:n menettelyn arvioinnista ja onko asiassa ollut perusteet varoituksen määräämiseen.\nII Kurinpitomenettely ja asianosaisen kuuleminen\nA on valituksessaan todennut, että hänelle ei ollut varattu tilaisuutta tulla kuulluksi siitä menettelystä, jonka perusteella varoitus oli määrätty.\nOikeusturvalautakunta toteaa, että keskeinen oikeussuojaperiaate on asianosaisen kuuleminen erityisesti silloin, kun häneen kohdistetaan kurinpidollisia toimia. Kuulemisvelvoite perustuu myös urheilun kurinpidon ja yhdistysoikeudellisen kurinpidon yleisiin oikeusperiaatteisiin, ja sitä on vakiintuneesti edellytetty noudatettavan urheilun oikeusturvalautakunnan ratkaisukäytännössä (ks. esimerkiksi UOL 5/2008 ja 7/2009).\nSeuraamusten määräämisestä on kansalliset määräykset Autokilpailujen kansallisten määräysten kohdassa 81. Oikeusturvalautakunta toteaa, että kilpailun tuomariston määräämän kilpailua koskevan seuraamuksen lisäksi AKK voi sääntömääräysten mahdollistamissa rajoissa määrätä kuljettajalle myös kurinpitoseuraamuksia. Tällaisten kurinpitoseuraamusten määräämistä ei estä kahdenkertaisen rangaistuksen määräämistä koskeva niin sanottu ne bis in idem –kielto.\nKurinpitomenettely on nyt kysymyksessä olevassa asiassa saanut alkunsa siitä, että kilpailun tuomaristo oli käsiteltyään kilpailullisia seuraamuksia koskevan asian siirtänyt asian muilta osin lajiryhmälle mahdollisten jatkoseuraamusten harkitsemiseksi. Kilpailun tuomaristo on siirtäessään asian lajiryhmälle toimittanut lajiryhmälle myös selvityksen tapahtumista ja A:n kuulemisesta. A on myös oma-aloitteisesti toimittanut kilpailun tuomariston päätökseen kohdistetun muutosvaatimuksen lajiryhmälle / hallitukselle.\nKartingin lajipäällikkö M.M on kertonut lautakunnan suullisessa käsittelyssä, että asiaa oli lajiryhmässä selvitetty kirjallisesti ja pyydetty selvitykset kilpailunjohtajalta ja tuomaristolta sekä A:lta. A:n ilmoittajana toiminut P.M on kertonut, että hän oli A:n ilmoittajana tehnyt lajiryhmään valituksen.\nOikeusturvalautakunta toteaa asiassa esitetyn selvityksen viittaavan siihen, että A ei ole asian käsittelyn ollessa vireillä lajiryhmässä saanut tietoonsa kilpailun tuomariston raporttia ja muiden tahojen selvityksiä. Kartingin lajiryhmä ei ole saadun selvityksen mukaan myöskään varannut A:lle tilaisuutta tulla kuulluksi näiden toimitettujen lausumien johdosta. Tältä osin oikeusturvalautakunta katsoo kartingin lajiryhmän menetelleen virheellisesti. Kartingin lajiryhmän päätöksen jälkeen asian käsittely on kuitenkin siirtynyt vielä AKK-Motorsportin hallitukseen. Lajiryhmän päätöksessä viitataan asianomaisten toimittamiin lausumiin, joten A on tullut tietoiseksi siitä, että asian ratkaisemista varten on saatu selvitystä. Viimeistään tässä vaiheessa A:lla on ollut tilaisuus lausua niistä perusteista, joiden nojalla varoitus on lajiryhmässä määrätty. Valituksessaan lajiryhmälle / hallitukselle A on myös ottanut kantaa esitettyihin väitteisiin reilun pelin periaatteen vastaisesta ja epäurheilijamaisesta käyttäytymisestä. Myös oikeusturvalautakunnassa A on saanut esittää haluamaansa selvitystä hänelle määrätyistä seuraamuksista ja niiden perusteista.\nJohtopäätöksenään oikeusturvalautakunta toteaa, että vaikka kurinpitoasian käsittelyssä lajiryhmässä on menetelty edellä todetuin tavoin osin virheellisesti, menettelyvirheen voidaan tässä tapauksessa katsoa korjaantuneen asian jatkokäsittelyssä. Oikeusturvalautakunta katsoo, että pelkästään sanottu aiemmassa käsittelyvaiheessa noudatettu virheellinen menettelytapa ei anna aihetta hallituksen määräämän varoituksen poistamiseen ja asian palauttamiseen kurinpitomenettelyyn.\nIII Varoituksen määräämisen perusteena oleva menettely\nPorin SM-osakilpailun tuomariston puheenjohtaja on todennut tuomariston päätöksen jälkeen antamassaan selvityksessä, että A:lle määrätty seuraamus oli perustunut siihen, että A ei ollut totellut kilpailunjohtajan antamia määräyksiä eikä ollut käytöksellään noudattanut reilun pelin periaatetta. A ei ollut siirtänyt kartiaan pois radalta välittömästi. A oli jättänyt kartinsa radalle ja lähtenyt juoksemaan radan yli ratavarikolle. A ei ollut lopettanut kilpailemista kilpailunjohtajan lopettamiskäskystä huolimatta. A oli sääntöjen vastaisesti saanut myös apua ratavarikolta saatuaan sieltä työkaluja ja varaosia.\nA on kartingin lajiryhmälle osoittamassaan muutosvaatimuksessa esittänyt omat näkemyksensä niihin väitettyihin sääntömääräysten rikkomisiin, joihin kilpailun tuomaristo oli A:n katsonut syyllistyneen. A on muutosvaatimuksessaan todennut, että hän oli lopettanut sytytystulpan vaihdon kilpailun johtajan määräyksestä. A on myös todennut, että hän ei ollut käyttäytynyt sopimattomasti tai epäurheilijamaisesti.\nKartingin lajiryhmän päätöksessä on todettu muun muassa, että kilpailun tuomaristo oli kertonut lajiryhmälle A:n huonosta käytöksestä tuomariston kuulustelussa. Lajiryhmä on todennut, että fyysisen koskemattomuuden loukkaamista ei ollut tapahtunut. Lajiryhmä muutti A:n seuraamusta siten, että tuomariston päättämän nollan pisteen lisäämisen asemesta A:lle määrättiin varoitus.\nAKK-Motorsportin hallitus on päätöksellään määrännyt A:lle epäurheilijamaisen käytöksen johdosta varoituksen. AKK-Motorsportin hallituksen päätöksen mukaan A:lle määrätty varoitus on perustunut Autokilpailujen kansallisten määräysten kohtiin 54 ja 81.Kartingin lajiryhmän ja AKK-Motorsport ry:n hallituksen päätöksissä on viitattu epäurheilijamaiseen käyttäytymiseen. Päätöksissä ei ole tarkemmin kuvattu, miten ja missä yhteydessä tämä epäurheilijamainen käyttäytyminen on ilmennyt. AKK-Motorsport on oikeusturvalautakunnalle toimittamassaan valituksessa todennut varoituksen perustuneen siihen, että A\n· ei ollut noudattanut kilpailunjohtajan määräystä;\n· oli käyttäytynyt aggressiivisesti ja epäasiallisesti kilpailunjohtajaa kohtaan ja tuomariston kuulemisen yhteydessä; ja\n· aiheuttanut vaaratilanteen jättämällä kartinsa radalle poistuessaan varikolle. Autokilpailujen kansallisten määräysten kohdan 54 mukaan jokainen kilpailuun osallistuva muun muassa sitoutuu noudattamaan reilun pelin periaatetta ja pyrkii kilpailutilanteessa parhaaseen mahdolliseen autourheilutulokseen. Sääntöjen kohdan 81 mukaan sääntöjen rikkominen tai laiminlyönti voi johtaa liiton määräämään seuraamukseen, joka voi olla:\nIlmoittajalle, ohjaajalle ja huoltaja/mekaanikolle\n· kilpailutuloksen mitätöiminen\n· lisenssin peruutus\n· kilpailukelvottomaksi julistaminen\nEdellä mainitut seuraamukset voivat langettaa AKK:n lajiryhmät ja hallitus sen jälkeen, kun tutkimukset on tehty. AKK voi antaa muun seuraamuksen vaikka tuomaristo on jo langettanut seuraamuksen. Varoitus ja huomautus ovat voimassa 18 kk niiden antamisesta. Kahden varoituksen tai huomautuksen saaminen edellä mainitun ajan sisällä aiheuttaa AKK:n jatkotoimenpiteitä.\nVastaavalla tavalla SM-Kartingin sarjasääntöjen 2012 mukaan kilpailijoita, ilmoittajia ja toimitsijoita koskevat muun muassa seuraavat määräykset: jokainen kilpailuun osallistuva luonnollinen tai juridinen henkilö sitoutuu noudattamaan reilun pelin periaatetta ja pyrkii kilpailutilanteessa parhaaseen mahdolliseen autourheilutulokseen. Määräysten kohdassa 6.4.5. ovat määräykset kartin pysäyttämisestä ja keskeyttämisestä kilpailun aikana radalla. Mainitun määräyksen mukaan, jos kilpailijan kart jostakin syystä pysähtyy, on se kilpailijan toimesta siirrettävä pois radalta välittömästi sellaiseen paikkaan, ettei se muodosta vaaraa tai estettä kilpailun normaalille kululle. Jos ohjaaja ei itse pysty siirtämään autoaan ilmeisen vaaralliselta paikalta, on ratatuomarin tai toimitsijoiden autettava häntä. Mikäli kilpailija tämän jälkeen onnistuu käynnistämään autonsa ilman ulkopuolista apua ja saamatta hyötyä kartin siirtämisestä turvallisempaan paikkaan, ei häntä suljeta kilpailusta. Kilpailija voi yrittää kartin käynnistämistä vain kerran. Keskeytys katsotaan tapahtuneeksi kun kilpailija jättää kartinsa ja/tai riisuu kypäränsä. Kilpailija ei saa kuitenkaan poistua kartinsa luota ennen erän päättymistä. Määräysten kohdan 12 mukaan sääntöjen rikkomisesta aiheutuvat seuraamukset määräytyvät sääntökirjan kansallisten määräysten mukaisesti.\nOikeusturvalautakunta toteaa, että urheilun kurinpidon vakiintuneisiin periaatteisiin kuuluu se, että urheilijalle tai seuralle voidaan määrätä vain sellaisissa kurinpitomääräyksissä mainittuja seuraamuksia, joihin urheilija tai seura on sitoutettu. Perusedellytyksenä sille, että urheilijalle voidaan urheilun kurinpidossa tai muussa yhteydessä määrätä kilpailu- tai toimintakielto on siten se, että tällaisen kiellon antaminen perustuu joko urheilijaa velvoittaviin sääntöihin tai sopimuksiin. Vain kurinpitosääntöihin sitoutetulle urheilijalle voidaan määrätä kurinpitoseuraamus ja vain sellainen seuraamus, joka ilmenee kurinpitosäännöistä. Myös niin sanotussa sopimusperusteisessa kurinpidossa edellytetään, että kurinpitovalta määräytyy kyseisen sopimuksen mukaan.\nAKK-Motorsport ry:n hallitus on perustanut kurinpitona määrätyn varoituksen Autokilpailujen kansallisten määräysten kohtiin 81 ja 54. Kohdan 81 mukaan sääntöjen rikkominen voi johtaa muun muassa varoituksen määräämiseen. Kohdan 54 mukaan puolestaan jokainen kilpailuun osallistuva sitoutuu muun muassa noudattamaan reilun pelin periaatetta.\nKurinpitoa koskevilta määräyksiltä edellytetään täsmällisyyttä siten, että kurinpitomääräyksissä tulee riittävän tarkasti määritellä se, minkä käyttäytymisen perusteella kurinpitoseuraamus on mahdollista määrätä (UOL 1/2008). Yleisluonteiset määritelmät eivät välttämättä anna riittävän tarkkaa kuvaa siitä menettelystä, joka voi johtaa kurinpitorangaistukseen. Tässä tapauksessa kurinpitoseuraamus on perustettu ”reilun pelin periaatteen” rikkomiseen. Autokilpailujen kansallisissa määräyksissä ei ole tarkemmin kuvattu sitä, mitä reilun pelin periaatteen rikkomisella tarkoitetaan. Reilun pelin periaatteelle ei ole mahdollista kaikissa tilanteissa antaa tarkkaa sisältöä ja reilun pelin periaatteen sisältöä on määritelty eri yhteyksissä. Autokilpailujen kansallisissa määräyksissä ei sinänsä ole viitattu mihinkään tiettyyn reilun pelin periaatteen määritelmään.\nNimenomaan urheilun yhteydessä reilun pelin periaatteella kuitenkin vakiintuneesti tarkoitetaan ainakin kanssakilpailijoiden ja kilpailun tuomareiden kunnioittamista ja kilpailun suorittamista sääntöjen mukaisesti. Reilun pelin periaatteen keskeisin sisältö on siten mahdollista tulkita urheilun piirissä riittävällä tarkkuudella ja kurinpitoseuraamus on mahdollista perustaa reilun pelin periaatteen rikkomiseen ainakin silloin, kun periaatetta rikotaan sen ydinalueella(UOL 2/2003).\nNäin ollen asiassa on arvioitava, onko A käyttäytymisellään rikkonut tätä reilun pelin periaatteen keskeistä sisältöä.\nIV A:n menettelyn arviointi\n(a) Tulpan vaihtoon ja tuomaritornille siirtymiseen liittyneet tapahtumat\nTapahtumat ovat saaneet alkunsa siitä, kun A:n kart oli rikkoontunut kilpailun lämmittelykierroksella. A on kertonut, että hän oli ohjannut kartin radan sivuun siten, että auto oli ollut puoliksi radalla ja puoliksi radan ulkopuolella. Samalla tavalla kartin sijoittumisesta osittain radalle ja osin radan ulkopuolelle ovat kertoneet E.A ja P.M, jotka molemmat olivat olleet seuraamassa kilpailua. A on kertonut, että hän oli hakenut jalan varikkoalueelta tarvittavat välineet tulpan vaihtamiseen ja palattuaan kartinsa luokse hän oli ryhtynyt korjaamaan sitä. A:n kertoman mukaan kilpailunjohtajana ollut T.T oli tullut paikalle ja pyytänyt A:ta lopettamaan tulpan vaihtamisen. A oli kertomansa mukaan totellut kilpailunjohtajaa ja laittanut tämän jälkeen tulpan sille kuuluvaan kohtaan, jottei sylinteriin menisi likaa. A oli ollut yllättynyt siitä, että häntä oli lähdetty viemään tuomaritornille. Tämän vuoksi T.T ja A olivat joutuneet ylittämään maalisuoran. A oli epäröinyt ylittämistä, koska kilpailu oli ollut käynnissä. T.T oli ottanut A:ta olkapäästä kiinni ja lähtenyt ohjaamaan maalisuoran yli, jolloin A oli riuhtaissut itsensä irti.\nKilpailunjohtaja T.T:n kertoman mukaan hän oli nähnyt A:n kartin pysähtyvän ja A:n käyneen varikkoalueella ja palanneen takaisin kartin luokse ryhtyen vaihtamaan tulppaa. T.T oli mennyt A:n kartin luokse ja pyytänyt tätä lopettamaan tulpan vaihdon. A ei ollut totellut ja A oli käskenyt kilpailunjohtajan olemaan hiljaa. T.T oli ollut puhelimitse yhteydessä tuomaristoon ja asia oli päätetty käsitellä heti tuomaritornissa tuomariston toimesta. Tämän vuoksi Tanninen oli lähtenyt viemään A:ta tuomaritornia kohti. Pääsuoraa ylitettäessä T.T oli kertomansa mukaan ottanut kiinni A:ta olkapäästä ja tässä yhteydessä A oli riuhtaissut itsensä irti.\nE.A, P.M ja Timo T ovat seuranneet kauempaa alkuvaiheen tilannetta, jotka olivat alkaneet A:n kartin rikkoontumisesta ja edenneet tulpan vaihtoa koskeneisiin tapahtumiin. Nämä todistajat eivät ole voineet kuulla A:n ja T.T:n välistä keskustelua tulpan vaihtoon liittyneiden tapahtumien yhteydessä. Näin ollen E.A:n, P.M:n ja Timo T:n kertomuksilla ei ole merkitystä arvioitaessa A:n käyttäytymistä kilpailunjohtajaa kohtaan tulpan vaihdon ja toiminnan keskeyttämisen yhteydessä.\nE.A ja P.M ovat kertoneet, että kilpailunjohtajan toiminta oli ollut poikkeuksellista, kun A:ta oli lähdetty kuljettamaan tuomaritornille eikä A ollut jäänyt lähimmälle lippupisteelle odottamaan kilpailun päättymistä ja siirtymistä varikkoalueelle.\nOikeusturvalautakunta toteaa, että asiassa esitetyn selvityksen mukaan kilpailunjohtaja oli päätynyt tuomaristolta saamiensa ohjeiden mukaisesti siihen, että A tuli viedä välittömästi tuomaritornille. Kilpailijan tulee noudattaa kilpailun tuomariston ratkaisuja. Tässä tapauksessa ei ole esitetyn todistelun perusteella tullut ilmi myöskään sellaista, että tuomaritornille siirtymiseen olisi liittynyt piirteitä, joiden vuoksi kilpailijan ei olisi tullut tällaista tuomariston käskyä noudattaa.\nOikeusturvalautakunta edelleen katsoo, ettei asiassa ole ilmennyt aihetta epäillä kilpailunjohtaja Tannisen kertomusta tapahtumien etenemisestä. Sen perusteella asiassa on tullut näytetyksi, että A ei ollut noudattanut heti kilpailunjohtajan käskyä tulpan vaihdon lopettamisesta. Sen sijaan A oli pyrkinyt jatkamaan kartinsa korjaamista ja käskenyt kilpailunjohtajaa olemaan hiljaa. Myös tuomaritornille siirryttäessä A oli käyttäytynyt uhmakkaasti ja vastahakoisesti kilpailunjohtajaa kohtaan.\n(b) Tuomariston kuuleminen\nTuomariston kuulemisessa olivat olleet lautakunnassa kuulluista henkilöistä läsnä A, A:n ilmoittaja P.M, kilpailunjohtaja T.T ja tuomariston puheenjohtaja Timo T.\nA on kertonut, että hänen ei ollut annettu kertoa omaa käsitystään tapahtumista ja hänen puheensa oli keskeytetty. A:n ilmoittaja P.M on kertonut tuomariston käyttäytyneen ylimielisesti A:ta kohtaan. P.M:n mukaan A oli puolestaan käyttäytynyt asiallisesti tuomariston puhuttelussa.\nTuomariston puheenjohtajana toiminut Timo T on kertonut, että tuomariston kuulemisessa oli kuultu A:ta ja ilmoittaja P.M:ää. A oli esiintynyt hyökkäävästi tuomaristoa kohtaan ja A oli ollut kiihtyneessä tilassa ja häntä oli pitänyt rauhoitella. A oli tuomariston kuulemisessa kyseenalaistanut kaiken. Samalla tavalla A:n käyttäytymisestä on kertonut kuulemisessa läsnä ollut kilpailunjohtaja T.T. Timo T:n ja T.T:n kertoman mukaan A oli saanut kuulemisessa kertoa oman käsityksensä tapahtumista.\n(c) Oikeusturvalautakunnan johtopäätös A:n menettelystä\nUrheilun oikeusturvalautakunta on korostanut ratkaisuissaan sitä, että urheilijan tulee kunnioittaa kilpailun tuomareita. Tämä vaatimus liittyy urheilussa keskeiseen reilun pelin periaatteeseen. Tannisen kertomuksen perusteella lautakunta katsoo asiassa tulleen näytetyksi, että A on jättänyt noudattamatta kilpailunjohtajan käskyä lopettaa kartinsa korjaaminen ja käyttäytynyt uhmakkaasti käskemällä muun muassa kilpailun johtajaa olemaan hiljaa. Samanlainen käyttäytyminen on jatkunut vielä siirryttäessä kohti tuomaritornia. Tällainen käyttäytyminen on urheilijalle kilpailutilanteeseen sopimatonta ja rikkoo tuomarien kunnioittamista edellyttävän reilun pelin periaatteen keskeistä sisältöä. Oikeusturvalautakunta katsoo asiassa tältä osin olevan edellytykset kurinpitoseuraamuksen määräämiselle.\nSen sijaan A:n käyttäytymisen tuomariston kuulemisessa ei ole näytetty olleen sellaista, että sen voitaisiin katsoa rikkovan reilun pelin periaatetta. Kysymys on ollut tällöin jo tilanteesta, jossa A on joutunut kilpailun tuomariston kuulemaksi. Kysymys ei ole ollut enää välittömästi kilpailutilanteeseen liittyneestä tapahtumasta, vaan A:n toimien tutkimisesta ja A:n kuulemisesta. Sen, että A on tällaisessa kuulemisessa kritisoinut sääntöjä tai kyseenalaistanut tuomareiden tulkinnat tai tuomariston sääntötuntemuksen, ei voida katsoa enää tässä yhteydessä rikkoneen reilun pelin periaatetta.\nOikeusturvalautakunta toteaa johtopäätöksenään, että A on edellä selostetulla menettelyllään rikkonut reilun pelin periaatetta, koska hän ei ollut kilpailunjohtajan käskystä huolimatta lopettanut kartinsa korjaamista vaan oli kiellosta huolimatta pyrkinyt jatkamaan sitä, hän oli käyttäytynyt uhmakkaasti kilpailunjohtajaa kohtaan ja hän oli käskenyt kilpailunjohtajaa olemaan hiljaa.\nKurinpitorangaistusta määrättäessä tulee ottaa huomioon menettelyn vakavuus ja vaarallisuus, menettelyyn syyllistyneen henkilön syyllisyys sekä muut seikat. Kurinpitomenettelyn kohteeksi joutuneen henkilön iällä on myös merkitystä eikä nuorelle urheilijalle ole perusteltua määrätä yhtä ankaria seuraamuksia kuin jo täysi-ikäiselle urheilijalle.\nA on vedonnut siihen, että vastaavissa tilanteissa kilpailijalle ei ollut määrätty mitään kurinpitoseuraamusta. Oikeusturvalautakunta toteaa, että nyt kysymyksessä olevassa tapauksessa kurinpitoseuraamuksen perusteena ei ole ollut tulpan vaihto, vaan tähän liittynyt edellä tarkemmin selostettu A:n epäurheilijamainen käyttäytyminen kilpailunjohtajaa kohtaan. Näin ollen A:n vetoamissa muissa tapauksissa tilanne on ollut erilainen kuin nyt käsillä olevassa tapauksessa.\nOikeusturvalautakunta toteaa, että lievimpiä kurinpitoseuraamuksia ovat Autokilpailujen kansallisten määräysten kohdan 81 mukaan huomautus ja varoitus. Kurinpitoseuraamusta määrättäessä on otettava yhtäältä huomioon se, että A on iältään vasta 13-vuotias, ja toisaalta se, että A:lle määrättävä seuraamus johtuu urheilussa keskeisen reilun pelin periaatteen rikkomisesta. Suullisessa käsittelyssä AKK-Motorsport on esittänyt, että A olisi aikaisemmin vuonna 2010 saanut kurinpitoseuraamuksen epäurheilijamaisen käyttäytymisen johdosta. Oikeusturvalautakunta on ratkaisussaan 2/2003 todennut, että liikunnan eettisten arvojen ja reilun pelin periaatteiden rikkomisesta tai muusta epäurheilijamaisesta käyttäytymisestä määrättävä rangaistus on yleisen kurinpitokäytännön mukaan normaalisti varoitus. Oikeusturvalautakunta katsoo, että tästä lähtökohdasta ei ole esillä olevassakaan tapauksessa perusteita poiketa, eikä seuraamusta ole aihetta lieventää myöskään yksin sen vuoksi, että oikeusturvalautakunta ei ole katsonut A:n menetelleen kurinpitosäännösten vastaisesti tuomariston puhuttelussa. Eri suuntaan vaikuttavia tekijöitä arvioituaan oikeusturvalautakunta katsoo, että AKK-Motorsportin määräämää varoitusta on pidettävä oikeudenmukaisena seuraamuksena A:n menettelystä.\nA:n valitus jää osittain tutkimatta ja osittain hylätään. Pääsääntö tällaisissa tilanteissa on, että valittaja velvoitetaan korvaamaan kuultavan lautakuntakulut. Tässä tapauksessa valittajana on alaikäinen urheilija. AKK-Motorsportin kurinpitoa koskevat määräykset ja niihin liittyneet lajiryhmän ja AKK-Motorsportin hallituksen päätökset ovat edellä todetuin tavoin epätäsmälliset ja osin tulkinnanvaraiset. Kurinpitomenettelyssä on ollut myös edellä todettuja puutteita, joiden johdosta asian tarkempaa selvittämistä on voitu pitää perusteltuna. Näissä olosuhteissa ja ottaen erityisesti huomioon valittajan nuori ikä oikeusturvalautakunta katsoo, että valittajan velvoittaminen korvaamaan AKK-Motorsportin lautakuntakulut olisi kohtuutonta. Oikeusturvalautakunta katsoo, että asianosaiset saavat kärsiä omat kulunsa vahinkonaan.\nValitus jätetään tutkimatta siltä osin kuin A on vaatinut kartingin Porin SM-osakilpailun 13.5.2012 tuomariston päätöksen kumoamista.\nVaatimukset lautakuntakulujen korvaamisesta hylätään.\nRatkaisuun osallistuneet jäsenet: Jukka Sippo, Heikki Halila, Johanna Lahti, Marja Ramm-Schmidt ja Jukka Virtanen.


Halvat Lennot Bangkok-Phuket - Bravofly\nHalvat lennot Bangkok Phuket\nHalvat lennot Bangkok – Phuket, parhaat tarjoukset ja äkkilähdöt lennolle Bangkok – Phuket.\nLentolippu reitille Bangkok - Phuket\nTervetuloa Bravoflyn sivuille! Jos olet täällä, koska etsit halpalentoa reitillä Bangkok-Phuket, täytä oikein hakukriteerit. Olemme varmoja, että löydät meiltä etsimäsi.\nLöydettyäsi lennon reitillä Bangkok-Phuket, jatka Bravoflyn lisäpalveluiden tarkastelemista. Lennon varaamisen lisäksi reitillä Bangkok-Phuket, voit myös vuokrata auton, joka on sinua odottamassa, kun saavut kohteeseen Phuket. Jos taas haluat varata hotellimajoituksen kohteeseen Phuket, Bravoflyltä löydät mukavan ja nopean ratakaisun hotellihuoneen varaamiseksi kohteeseen Phuket.\nKäykö sinulle usein niin, että olet epävarma matkakohteestasi? Anna lentotarjoustemme johdattaa sinut kohteeseen Phuket kohteesta Bangkok. Jos olet joustava matkustuspäivissä, saatat saada ideoita hakutuloksista\nEhkä olet kiinnostunut Lennot kohteeseen Bangkok tai etsi Edulliset lennot Phuket:sta Bangkok:n Nyt on sinun tilaisuutesi!\nElinkustannukset kohteessa Bangkok verrattuna kohteeseen Phuket\nMaitokahvi 1,79 € 2,13 € +19%\nMcDonald's-ateria 4,04 € 5,05 € +25%\nKuukausikortti 26,26 € 22,73 € -13%\nYksisuuntainen lippu 1,01 € 0,76 € -25%\nTaksin lähtöhinta (normaalikustannus) 0,88 € 5,05 € +474%\n1 kesämekko kauppaketjussa (Zara, H&M,...) 28,86 € 35,35 € +22%\n1 pari farkkuja (Levi's 501 tai vastaava) 50,60 € 45,45 € -10%\nKeskimääräinen kuukausittainen käteen jäävä palkka (verojen jälkeinen netto) 592,96 € 583,96 € -2%\nSamankaltaisia lentoja kohteeseen Bangkok Phuket


Kuinka hyvin tunnet Lauri Tähkän? Muistatko Laurin aiemmat avioliitot? Testaa tietosi Seiskan visassa! | Seiska\nTämänsyksyisellä Vain elämää -kaudella hurmannut Lauri Tähkä on Suomen tämän hetken suosituimpia artisteja. Testaa Seiskan tietovisalla tietosi Latesta ja haasta kaverisi mukaan!\nMuistatko, mikä on Laurin oikea nimi? Tai tiedätkö, mikä on hänen nykyisen yhtyeensä nimi? Entä kuinka monta kertaa Lauri on ollut naimisissa?\nTestaa myös: Tunnetko julkkisten lemmikit? Minkä niminen on Pekka Poudan koira? Testaa lemmikkitietosi!\nKysymykset on laatinut Seiskan oma kysymysmestari, televisiostakin tuttu Magnus Mali.\nOsallistu Lauri Tähkä -visaan alla tai tästä linkistä!\nLauri Tähkä -tietovisa\nPian päättyvällä Vain elämää -kaudella hurmannut Lauri Tähkä on Suomen tämän hetken suosituimpia artisteja. Testaa Seiskan tietovisalla tietosi Latesta ja haasta kaverisi mukaan!\nMikä on Laurin oikea nimi?\nMikä on Laurin nykyisen yhtyeen nimi?\nMinkä nimisen albumin Lauri julkaisi tämän vuoden keväällä?\nKuinka monta kertaa Lauri on ollut naimisissa?\nMinkä nimisen keittokirjan Lauri julkaisi vuonna 2015?\nMinkä JVG:n kappaleen Lauri versioi tämän syksyn Vain elämää -kaudella?\nMinkä niminen on Laurin vuonna 2011 julkaistu ensimmäinen soololevy?\nMikä Laurin kappale alkaa sanoilla "Mä oon maailmassa yksin, ilman sua"?\nKuka korvasi Laurin Elonkerjuu-yhtyeen laulajana?\nLauri on syntynyt 9. marraskuuta vuonna 1973. Kuka myös syksyn Vain elämää -ohjelmasta tuttu artisti on syntynyt kyseisenä päivänä?\nEi taida olla tuttu kaveri tämä Lauri?\nEt tunne Lauria oikein yhtään! Voi ei!\nNoin puolet oikein, yritäppä vielä uudestaan!\nLauri Tähkä -tietoutesi on kovalla tasolla! Hyvää tekemistä!\nNotta että oli hienoa tietoa! Olet todellinen Tähkä-fani!\nSahaako Lauri Tähkä härskillä palkkiopyynnöllään omaa oksaansa?! ”Onko Tähkä todella 50 000 euron arvoinen?”Sahaako Lauri Tähkä härskillä palkkiopyynnöllään omaa oksaansa?! ”Onko Tähkä tod...\nEsiintymispalkkionsa tuplannut Vain elämää -tähti Lauri Tähkä haluaa 50 000 euroa festarikeikasta – ”Käyttää monopoliasemaansa hyväkseen!”Esiintymispalkkionsa tuplannut Vain elämää -tähti Lauri Tähkä haluaa 50 000 euro...


Deitti.net arvostelu ja käyttäjien kokemuksia | Kannattaako liittyä?\nKoti Arvostelut Deitti.net arvostelu ja kokemuksia\nDeitti.net on suosittu erityisesti nuorten kaupunkilaisten keskuudessa. Kuva: Deitti.net\nDeitti.net on vuonna 1997 perustettu kotimainen deittipalvelu. Treffipalsta toimii City-verkkolehden sivuston yhteydessä.\nDeitti.net on saavuttanut suosiota erityisesti nuorten aikuisten keskuudessa. Suuri osa käyttäjäkunnasta koostuu City-lehden lukijoista. Cityn tilastojen mukaan verkkopalvelun käyttäjistä yli 70 prosenttia on alle 45-vuotiaita ja 38 prosenttia asuu pääkaupunkiseudulla. Sama suuntaus näkyy myös Deitti.net:issä, joka on erityisesti kaksi- ja kolmekymppisten kaupunkilaisten suosiossa.\nDeitti.net:in alaikäraja on 16 vuotta, joka on muihin suomalaisiin deittipalveluihin suhteutettuna keskimääräistä matalampi. Suurin osa treffipalstoista hyväksyy vain täysi-ikäiset käyttäjät jäsenikseen. Palvelusta voi hakea seuraa tositarkoituksella ja seikkailumielellä. Lisäksi Deitti.net:issä voi etsiä ystävää, matkaseuraa tai tehdä etsintäkuulutuksen.\nSivuston osoite: www.deitti.net\nKäyttäjämäärä: Noin 25 000\nHaun kohteet: Tositarkoituksella, seikkailu, ystävää etsimässä, matkaseura, etsintäkuulutus\nHinta: Rajoitettu käyttö ilmaista, maksullinen Deluxe-jäsenyys\nDeitti.net:iin liittyminen on helppoa, nopeaa ja ilmaista. Pakollisia tietoja ovat oma ja etsittävä sukupuoli, ikä, kaupunki ja profiilin otsikko. Perustietojen lisäksi rekisteröitymislomakkeella on kolme muuta kohtaa: kuvat, lisätiedot ja ihannekumppani. Näiden täyttäminen ei kuitenkaan ole pakollista. Liittyminen täyttämällä ainoastaan pakolliset tiedot vie selvästi alle viisi minuuttia. Yksityisyyteen liittyvät asetukset kannattaa muistaa tarkistaa heti rekisteröitymisen yhteydessä. Rekisteröitymisen jälkeen pääsee heti selailemaan muiden ilmoituksia ja täydentämään omaa profiiliaan.\nDeitti.net vaikuttaa alusta alkaen selkeältä. Sivustolla on keskitytty vain perusominaisuuksiin, joka tekee siitä helppokäyttöisen.\nEtusivulla on linkit tärkeimpiin toimintoihin kuten profiilin muokkaukseen, vieteihin, ilmoituksiin, Deluxe-jäsenyyteen, suosikkeihin, flirtteihin ja hakuun. Lisäksi nähtävissä on viimeksi kirjautuneita profiileja, viimeisimmät vierailijat, viimeksi kirjautuneet suosikit sekä mahdollisesti käyttäjää kiinnostavia profiileita.\nSivusto skaalautuu näytön kokoon ja toimii hyvin myös mobiililaitteilla.\nDeitti.net:issä voi ottaa muihin käyttäjiin yhteyttä lähettämällä viestejä ja flirttejä. Muiden käyttäjien profiileita voi lisätä suosikeikseen ja tämä tieto näkyy kyseiselle käyttäjälle, jos hän on Deluxe-jäsen. Vierailijat-listasta voi tarkistaa, kuka on käynyt katsomassa omaa profiilia.\nHakutoiminnot ovat hyvin kattavat. Yksinkertaisimmillaa profiileja voi selata oman ja haetun sukupuolen perusteella. Omaksi sukupuoleksi voi Deitti.net:in haussa määritellä myös eri sukupuolen kuin minkä on merkannut profiiliinsa.\nHakukriteereinä voi käyttää lähes kaikkia profiilikenttiä. Tarjolla on myös vapaa sanahaku, joka helpottaa merkittävästi kiinnostavien ihmisten löytymistä tuhansien profiilien joukosta. Lisäksi käyttäjiä voi hakea uusimpien kuvien perusteella.\nDeitti.net:in ominaisuudet ja toiminnot ovat nykymittapuussa melko pelkistettyjä. Toisaalta ne on kuitenkin toteutettu hyvin ja mitään oleellista ei jää puuttumaan.\nProfiilikuvan ei tarvitse olla tunnistettava kasvokuva. Profiiliin voi vapaasti lisätä myös kuvia, joissa käyttäjä ei itse esiinny ollenkaan. Kuitenkin vähintää yhden lisätyistä kuvista tulee olla omakuva. Deitti.net:in kuvia koskevat säännöt ovat hyvin vapaat verrattuna moniin muihin deittipalveluihin. Pääasiassa sivustolta löytyvät kuvat ovat kuitenkin asiallisia ja sopivat asiayhteyteen. Suurin osa profiilikuvista näyttää olevan tunnistettavia kasvokuvia.\nDeitti.net:iin liittyminen on ilmaista. Palveluun voi myös luoda oman profiilin, katsella muiden profiileita ja lähettää flirttejä maksutta. Käytännössä tämä tarkoittaa sitä, että sivustoon tutustuminen on ilmaista, mutta sen tehokas käyttö seuranhakuun vaatii maksullisen Deluxe-jäsenyyden.\nDeluxe-jäsenyydellä saa kaikki sivuston toiminnot käyttöönsä. Jäsenyys on edullinen verrattuna muihin vastaaviin deittisivustoihin. Kaikki viikkoa pidemmät jäsenyydet maksavat alle kymmenen euroa kuukaudessa.\nViikko: 9,97 € (39,88 €/kk)\nKaksi kuukautta: 19,97 € (9,99 €/kk)\nPuoli vuotta: 47,82 € (7,97 €/kk)\nVuosi: 71,64 € (5,97 €/kk)\nHinnat ovat tammikuulta 2015, ja saattaavat muuttua koska tahansa. Tarkista aina voimassa olevat hinnat Deitti.net:in sivustolta.\nProfiilin korostus hakutuloksissa\nMahdollisuus nähdä, kuka on lisännyt suosikikseen\nEi mainoksia sivustolla\nDeluxe-jäsenyyden voi maksaa verkkopankissa, pankki- tai luottokortilla, tekstiviestillä, PayPalilla ja laskulla. Deitti.net tarjoaa siis hyvin laajan valikoiman maksuvaihtoehtoja.\nJäsenyyden uusiminen ja peruminen\nKaikki Deluxe-tilaukset ovat kertatilauksia. Jäsenyyttä ei siis koskaan uusita automaattisesti, vaan se jatkuu ainoastaan etukäteen maksetun kauden loppuun. Jos Deluxe-jäsenyyttä haluaa jatkaa, täytyy tehdä uusi tilaus. Deitti.net:in jäsenyyttä ei siis tarvitse muistaa perua, eikä sivuston käytöstä tule yllättäviä laskuja.\nNoin puolet Deitti.net:in käyttäjistä on alle 30-vuotiaita. Tämä on deittisivustoille melko poikkeuksellista ja kuvastaa hyvin Deitti.net:in suosiota nuorten kaupunkilaisten keskuudessa. Sivuston alaikärajakin on vain 16 vuotta, joka on matalampi kuin monilla muilla deittisivustoilla.\nSuurin yksittäinen käyttäjäryhmä on 25–29-vuotiaat. Tähän ryhmään kuuluu noin 20 prosenttia kaikista Detti.net:in käyttäjistä. Toiseksi eniten sivustolla on 30–31-vuotiaita käyttäjiä. Naisten osalta tämän ikäisiä enemmän on kuitenkin 20–24-vuotiaita. Sivuston käyttäjissä kiinnittääkin erityistä huomiota se, että naisten keski-ikä on selvästi miesten keski-ikää alhaisempi. Tämä näkyy hyvin myös oheisesta kaaviosta.\nDeitti.net on erityisesti nuorten aikuisten suosiossa.\nKokonaisuudessaan Deitti.net:issä on lähes kolme miestä yhtä naista kohden. Tämä on hieman enemmän kuin monissa muissa deittipalveluissa. Tätä selittänee osittain melko suuri seikkailuseuraa etsivien miesten määrä. Naisten ja miesten suhde on tasaisempi alle kolmekymppisissä ja suurempi tätä vanhemmissa ikäryhmissä.\nSeikkailuseuraa etsii noin kaksikymmentä prosenttia miehistä ja noin kahdeksan prosenttia naisista. Näin yhtä seikkailuseuraa etsivää naista kohden on sivustolla noin seitsemän seikkailuseuraa etsivää miestä. Tämä on melko tyypillinen suhde nettideittailussa. Seikkailuseuraa etsiviä miehiä on sivustosta riippumatta moninkertainen määrä vastaaviin naisiin verrattuna.\nKaikki tilastot ovat vuoden 2015 marraskuulta ja saattavat hieman muuttua ajan myötä.\nOletusasetuksilla profiili näkyy julkisesti kaikille käyttäjille ja sen tietoja voi käyttää Deitti.net:in markkinoinnissa. Profiilin voi kuitenkin asetuksista muuttaa näkymään vain rekisteröityneille käyttäjille ja estää näkymästä mainoksissa. Tämä kannattaakin tarvittaessa tehdä heti rekisteröitymislomaketta täyttäessä.\nMuita yksityisyysasetuksia ei Deitti.net:issä ole. Esimerkiksi kuvia ei voi laittaa näkymään vain tietyille käyttäjille tai omia profiilivierailujaan estää näkymästä kyseiselle käyttäjälle.\nYksityisyys on Deitti.net osa-alue, joka kaipaisi selvästi parannusta.\nAsiakaspalveluun saa yhteyden yhteydenottolomakkeella. Puhelinpalvelua ei ole tarjolla.\nDeitti.net on koonnut yhteen asiakkaiden kokemuksia. Tarinoita on koottu vuodesta 2003 aina nykyhetkeen saakka. Lisäksi kannattaa lukaista Deitti.net:in hauskasti kirjoitettu kymmenen käskyä.\nPerusominaisuudet on toteutettu hyvin, eikä turhia lisäominaisuuksia ole\nSivustolta voi hakea seuraa sekä tositarkoituksella että seikkailumielellä\nLähes kolme miestä yhtä naista kohden\nVain harvalla käyttäjällä on käytössään Deluxe-jäsenyys\nDeitti.net sopii erityisesti nuorille aikuisille ja suurissa kaupungeissa asuville nettideittailijoille. Seuraa voi etsiä niin tositarkoituksella kuin seikkailumielelläkin. Seikkailuseuraa etsiviä deittailijoita onkin sivustolla melko paljon. Deitti.net tarjoaa hyvät ja toimivat perusominaisuudet mutta ei juuri mitään ylimääristä. Deluxe-jäsenyyden hinta on edullinen. Yksityisyys sen sijaan jättää hieman toivomisen varaa. Deitti.net sopii hyvin alle kolmekymppiselle kaupunkilaiselle, joka etsii seuraa pilke silmäkulmassa.\nEdellinen artikkeliHappy Pancake arvostelu ja kokemuksia\nSeuraava artikkeliMatch.com arvostelu ja kokemuksia\nUusi sivusto rikkaille miehille ja kauniille naisille – Katso mistä on...


HPV-rokote suojaa kohdunkaulan syövältä ainakin kymmenen vuotta | Terve.fi\nHPV-rokotus antaa tehokkaan suojan ainakin kymmeneksi vuodeksi ja todennäköisesti myös pitempään.\nSelvitys perustuu runsaan kahdentuhannen ruotsalais-, tanskalais-, islantilais- ja norjalaisnaisen kaksitoistavuotiseen seurantaan. Naiset olivat saaneet kolmiannoksisen HPV-rokotteen osana FUTURE II -tutkimusta. HPV tarkoittaa ihmisen papilloomavirusta.\nTämän perusteella tutkijat pitävät näyttöä riittävänä, jotta HPV-rokotuksen voi sanoa antavan 90-prosenttisen suojan vielä kymmenen vuotta sen saamisesta, ja todennäköisesti myös pitempään. Tutkimuksen seurannan jatkuessa tästä saadaan vielä tarkempaa tietoa.\nLue lisäksi: Tehoaako HPV-rokote myös muihin syöpiin?\nPapilloomavirus on yleisin pääasiassa sukupuoliteitse tarttuva virus, ja sen aiheuttama infektio on merkittävin kohdunkaulan syövän aiheuttaja, mutta se aiheuttaa myös muita kasvaimia. Suomessa rokote annetaan ilmaiseksi 6 – 9-luokkalaisille tytöille. Rokotteen ansiosta kohdunkaulan syöpä tulee todennäköisesti harvinaistumaan huomattavasti.\nLähde: Clinical Infectious Diseases 2017;DOI:10.1093/cid/cix797


KAIVOSVALTAUS PYSÄYTTÄÄ NORD STREAM -MERIPUTKEN\n- Kaivosvaltaus Suomenlahden poikki\n- Nord Stream rikkoo suomalaisten oikeuksia ja on uhkatekijä\n- Suomen kaivoslaki on erittäin vahva\n- Valtaus on ensimmäinen viranomaispäätös\n- Valtausalueesta voidaan muodostaa kaivospiiri\n- Kaivoslain esteet eivät estä valtaushanketta\n- Poliittinen Nord Stream –lobbaus voidaan lopettaa\n- Valtaushakemus voimassa 5 vuotta ja uudistettavissa\n- Nord Stream tärkeä Venäjälle ja Euroopalle\n- Vain win-win –periaatteella voidaan edetä\nKaivosvaltaus Suomenlahden poikki\nNord Stream –hanke on joutunut kokonaan uudenlaiseen tarkasteluun, kun joukko suomalaisia liikkeenharjoittajia on kiinnostunut Suomenlahden mineraaleista ja yksi liikkeenharjoittaja on elokuussa 2008 tehnyt Suomen Kaivoslain (17.9.1965/503) mukaisen kaivosvaltauksen Suomenlahdella. Valtaus kulkee 17 kilometriä täsmälleen 25. pituuspiiriä myöten Helsingistä etelään Suomen ja Viron väliselle merirajalle.\n- Tarkoitus on jatkaa valtausta Viron lain mukaisesti Viron puolella noin 12 kilometriä 25. pituuspiiriä pitkin Tallinnan länsipuolelle. Tämäkin hanke etenee, mutta hakemusta ei vielä ole jätetty, kertoo valtausasiaa hoitava asianajaja, varatuomari Kari Silvennoinen Helsingistä.\nValtaushakemuksen on jättänyt suomalainen liikemies, jonka taustalla on joukko Suomenlahden pohjasta kiinnostuneita henkilöitä. Valtaushakemuksen jättäjä ja hänen takanaan olevat liikemiehet eivät halua nimeään julkisuuteen, vaan ”puhemiehenä” toimii asianaja Silvennoinen.\nNord Stream rikkoo suomalaisten oikeuksia ja on uhkatekijä\nVenäläis-saksalaisen Nord Stream –kaasuputki on suunniteltu kulkemaan ensin Laatokan Karjalan ja Karjalan Kannaksen läpi ja sen jälkeen noin 1 200 km Suomenlahden pohjaa myöten Viipurista Saksaan.\nKuva: Suunniteltu kaasuputki. Lähde: Nord Stream\nKaasuputki rikkoo suomalaisten omistusoikeutta, koska Karjalan kiinteistöjen omistajien kanssa ei ole neuvoteltu putken aiheuttamista vahingoista tai haettu lupaa kuljettaa se suomalaisomisteisten kiinteistöjen läpi. Kansainvälisten säännösten mukaan omistusoikeus ei siirry rajan siirtyessä.\nVastustus kaasuputkea kohtaan on alkanut lisääntyä Suomenlahteen rajoittuvissa maissa. On oivallettu, että kaasuputkihanke on erittäin merkittävä ympäristökysymys. On oivallettu, että se on vahvasti turvallisuus- ja maanpuolustuskysymys, kulttuurin säilyttämiskysymys ja taloudellinen kysymys. Suomen meripuolustus romuttuisi putken mukana. Merenpohjassa olevat kenties mittaamattomat kulttuuriaarteet ovat vaarassa tuhoutua.\nSuomen kaivoslaki on erittäin vahva\nValtaushanke on hyvin kiinnostava ja monitahoinen. Suomen kaivoslaki on luonteeltaan hyvin vahva. Laki ei edellytä näyttöä siitä, että alue olisi valtauskelpoinen, valtaajan arviointi riittää. Asianajaja Silvennoinen näkee Suomenlahden pohjan taloudellisesti erittäin kiinnostavana: - Päämieheni arvioi, että Suomenlahden pohjalla on useampiakin Kaivoslain 2 §:ssä mainittuja kaivoskivennäisiä.\nMiksi valtausalueesta on tehty Suomen puolella 17 km syvä ja vain 50 m leveä viipale? – Asiakkaani haluaa saada kattavan kuvan Suomenlahden kaivoskivennäisesiintymisistä koko meren alueelta, kertoo Silvennoinen.\n- Luonnollisesti hankkeen tavoitteena on samalla estää Nord Stream –kaasuputkesta aiheutuvat ongelmat. Putkea ei voida vetää kaivosvaltauksen läpi, sen estää laki. Päämieheni ei hyväksy kaasuputken vetämistä. Tavoitteena on kaivosvaltauksesta huolimatta suojella mahdollisimman tehokkaasti merenpohjalla olevaa luonnon tasapainoa ja kulttuuriaarteita, täsmentää Silvennoinen.\nValtaus on ensimmäinen viranomaispäätös\nAsianajaja Silvennoinen haluaa korostaa viranomaisnäkökulmaa: - Kaivosvaltaushakemuksen johdosta syntyi ensimmäinen viranomaispäätös. Kaasuputkesta ei ole vielä mitään muita viranomaispäätöksiä, joten aikaprioriteetti valtausalueella alkaa valtauspäivästä.\nSilvennoinen muistaa Nord Stream –yhtiön edustajien vahvat puheet ensimmäisessä Hangossa pidetyssä informaatiotilaisuudessa: - Tiedustellessani mahdollisista intressiristiriidoista muiden hankkeiden kanssa yhtiön edustajat totesivat hyvin tylysti, että asia ratkeaa sen pohjalta, kuka ehtii ensin. Päämieheni on tehnyt ensimmäisenä kaivosvaltauksen Suomenlahden poikki, joten Nord Streaminkin edustajien mukaan hänellä on silloin prioriteetti.\nOlisiko sellainen mahdollista, että Nord Stream ei välittäisi kaivosvaltauksesta, vaan rakentaisi kaasuputken? Silvennoinen ei pidä tällaista vaihtoehtoa mahdollisena: - Valtaus on Suomen valtion alueella, sen talousvesialueella, jossa voimassa ovat Suomen lait.\nValtausalueesta voidaan muodostaa kaivospiiri\nValtauslain 5 §:n mukaan valtausalue saa olla enintään yhden neliökilometrin suuruinen (kullan valtausalue enintään 7 ha) ja alueen on oltava yhtenäinen. Valtaus on voimassa viisi vuotta ja se voidaan uudistaa.\nJos valtaaja osoittaa, että alueella on kaivoskivennäisiä niin paljon, että esiintymää voidaan käyttää hyväksi, alueesta muodostetaan kaivospiiri, joka sisältää kaivosoikeuden kaivoskivennäisten hyväksikäyttämiseksi.\nSuomen kaivoslain suomia oikeuksia on usein hämmästelty ja vireillä on tiettävästi hankkeita siihen liittyvien oikeuksien supistamiseksi. Vaikka 1946 voitiin laatia taannehtiva ja siten perustuslain vastainen sotasyyllisyyslaki, ei kaivoslaista voida kuitenkaan nykyaikana tehdä Lex Nord Streamia.\nKaivoslain esteet eivät estä valtaushanketta\nKaivoslaki luettelee 6 §:ssä joukon esteitä, jolloin valtausta ei saa suorittaa, joista esimerkkeinä: valtausta ei voi suorittaa toisen valtausalueella tai kaivospiirissä tai sen apualueella; rajavyöhykkeellä ilman valtioneuvoston lupaa; 30 m lähempänä maantietä, katua, kanavaa; 50 m lähempänä rakennusta; asemakaava-alueella; kirkko- tai hautausmaalla. Lista ei ole täysin kattava.\nAsianajaja Silvennoinen ei ole kuullut, että kaivosvaltausta olisi Suomessa tehty meren pohjassa. Laki ei siihen kuitenkaan näytä asettavan mitään esteitä, onhan se Suomen aluetta.\nRajavyöhykkeellä ei voi tehdä kaivosvaltausta ilman valtioneuvoston lupaa. Voiko tämä estää hankkeen? – Meressä on kolme rajaa: Suomen ja Viron välinen keskilinja, talousvesialueen raja ja aluevesiraja, havainnoi Silvennoinen. – Kyse on käsittääkseni maitten välisestä keskilinjasta. Merellä ei ole lainkaan samanlaista rajavyöhykettä kuin maalla, joten rajavyöhyke-kohdasta ei pitäisi muodostua valtauksen kannalta ongelmaa. Tarvittaessa valtioneuvostolta haetaan lupa.\nPoliittinen Nord Stream –lobbaus voidaan lopettaa\nTehty kaivosvaltaushakemus on taloudellisesti kiinnostava. Mutta poliittisesti se on erittäin kiinnostava. Voitaneen todeta, että Suomen lain mukaisella toimenpiteellä yksityinen liikkeenharjoittaja on ottanut Suomen valtionhallinnon poliittisilta päättäjiltä ja viranomaisilta kaasuputkeen liittyvät ongelmat pois.\nPoliitikkojen ei tarvitse miettiä, uskaltaisinko todeta putken olen ympäristökysymyksen lisäksi turvallisuus- ja maanpuolustuskysymys tai taloudellinen kysymys. Suomen armeijan ylipäällikkökin voi vain todeta, että Suomen lain mukaan putkea ei voida vetää Suomen talousvesialueella hakemuksen mukaisen kaivosvaltauksen läpi.\nOn hyvin mahdollista, että merenpohja kaivosvaltausmielessä alkaakin kiinnostaa lukuisia eri tahoja, jolloin Suomenlahdelle tulee useita itsenäisiä kaivosalueita. Ne estävät tehokkaasti Nord Stream –kaasuputken kaltaiset väkisin ja poliittisen painostuksen avulla läpi runnottavat hankkeet. Kun yksiselitteinen laki on toisella puolella, ei väkeväkään poliittinen lobbaus juurikaan auta.\nValtaushakemus voimassa 5 vuotta ja uudistettavissa\nValtaushakemus on tehty työ- ja elinkeinoministeriölle (aikaisemmin kauppa- ja teollisuusministeriölle). Kaivosasetus (17.12.1965/663) määrittää hakemukseen ja varausalueeseen liittyviä yksityiskohtia. Valtaaminen ei ole kallista. Valtausasetuksen valtiolle ja maanomistajalle määräämät palkkiot ovat ovat 16.75 eur/hehtaari/vuosi eli 1 675 eur/km2/vuosi.\nEntä sellainen tilanne, ettei valtausta jostain syystä hyväksyttäisiinkään? – Pidän sellaista mahdollisuuta vähäisenä. Lain mukaan päämieheni voi valittaa päätöksestä. Myöskään valituksen käsittelyaikana valtausalueelle ei ilman päämieheni lupaa voi kukaan muu rakentaa mitään, kertoo asianajaja Silvennoinen.\nSuomenlahdelle tehty kaivosvaltaus merkitsee sitä, että Nord Stream –hanke ei voi toteutua ainakaan viiteen vuoteen. Tämänkin jälkeen valtaukselle on mahdollista hakea lisäaikaa tai hakea kaivospiirin perustamista. On keskeistä havaita, että Nord Stream –kaasuputkihanke on pääasiallisesti poliittinen, mutta kaivosvaltaus on juridinen hanke. Laki on valtaajan puolella.\nNord Stream tärkeä Venäjälle ja Euroopalle\nVoisiko tämä tarkoittaa koko Nord Stream –hankkeen hautaamista? Sellaista vaihtoehtoa voitaneen pitää hyvin epätodennäköisenä. Putki on Venäjälle tulevien tuottojen ja turvallisuuden kannalta erittäin merkittävä. Se on myöskin hyvin merkittävä Euroopalle, erityisesti Saksalle.\nKaivosvaltaushankkeen selvitykset ovat olleet vireillä jo vuoden verran. On selvää, että se tähtää taloudellisen hyödyn lisäksi Nord Stream –putkihankkeen pysäyttämiseen. Hanke on erittäin tärkeä, mutta monin osin erittäin yksipuolisesti Venäjän ja Saksan etua katsova.\nOn toivottavaa, että valtaushanke johtaa siihen, että hankesuunnitelma rakennetaan uusiksi ja sitä ryhdytään tarkastelemaan win-win –pohjalta. Yksipuolinen edun ajaminen on lyhytnäköistä toimintaa.\nSuuntaamalla koko putkihanke uudelleen maanputkena esim. Suomen ja Ruotsin kautta, putken turvallisuusominaisuudet moninkertaistuvat, kustannukset romahtavat ratkaisevasti ja nykyistä suunnitelmaa useammat valtiot voisivat hyötyä putkesta.\nVain win-win –periaatteella voidaan edetä\nEi ole tervettä ajattelua, että Suomen talousvesialueella kulkisi monenlaisia uhkakuvia rakentava putkilinja, joka ei tuota Suomelle mitään ja jota Suomi ei käytännössä voi valvoa.\nEllei yhteisten intressien pohjalta ja win-win –periaatteella löydetä ratkaisua, on parempi, ettei tämän tyyppisiä sotakorvausten luonteisia hankkeita enää toteuteta.\nNord Stream -kaasuputkeen liittyviä artikkeleita:\nNord Stream –kongressi Tallinnassa\nPro Karelian lausunto maakaasuputkesta\nTässä valtausasiassa ongelmana Suomen puolella on että jo aiemmin lapin alueella tehdyt kaivosvaltaukset, jotka on aikanaan tehty samoin poliittisista syistä, kuten on laita nyt ( käy selkeästi ilmi yllä olevasta tekstistä ), ovat jääneet shikaani-luonteensa takia vahvistamatta. Samoin käynee nyt.\nKuten todettukin niin omistusoikeus ei siirry suoraan valtionrajojen muutoksella. Mutta oikeuspiiri muuttuu, joten Karjalan alueeseenkin on sovellettu silloista NL:n lainsäädäntöä jonka mukkan maan ja asuntojen yksitysomistus ei ole ollut mahdollinen - tässä koko jutun ongelmallisuus omistusoikeuskysymyksen suhteen.\nJuristina toimiva asiamies tietänee nämä asassa vaikuttavat lainsäädännölliset kapeikot - tai ainakin hänen tulisi ne tietää. Politiikka on poliitiikka on ja lain soveltaminen lain soveltamista.\nYmmärtääkseni halutut ratkaisut on nyt haettava siten politiikan kautta, ei juridiikan kautta.\nHeippa vaan [2008-10-15 15:09:24]\nVai näin sitä suojellaan\nEnemmän kai merenalainen kaivostoiminta Itämerta saastuttaa kuin jonkun putken laskeminen pohjaan. Haloo?\nJokuvaan [2008-10-06 21:43:08]\nPiti tämäkin vielä nähdä....\nLiekö valtaajilla unohtunut sellainen pikkuseikka, että Viron ja Suomen välissä on myös kansainvälinen merialue, jonka kautta putki on linjattu kulkevaksi. Kummankaan maan aluevesillehän se ei ole tulossa. Suomen kaivoslaki ei ole voimassa kansainvälisellä merialueella vaan siellä mahdollista merenlaista kaivostoimintaa säätelee muut sopimukset.\nPelkkä haitantekoyritys kaasuputkellehan tämä tietysti vain on, mutta ihan mielenkiinnosta kysyisin vielä, minkähänlaista kaivosta valtaajat ovat sinne merenpohjaan suunnitelleet? Mitä sieltä aiotaan kaivaa, se ei näytä käyvän ilmi mistään.\nmikävaan [2008-10-06 13:10:22]\nPUOLUSTA ITÄMERTA ENNEN KUN SE ON LIIAN MYÖHÄISTÄ\nLevitä sitä Ruotsissa ja Tanskassa!\nItämeren puolustaja [2008-10-04 20:10:43]\nVihdoinkin oikeata meininkiä,ei tunnu todeltakaan.\nMeidän Isokenkäisiä on jo kolisteltu kovemman päälle muttei ole\ntehonnut niin umpiluisia ovat olleet. Saivat nenälleen tosi kovin.\nToivotaan Karille menestystä ja kestävyyttä.\nNimimerkki R.Eino [2008-10-04 14:28:04]


Ajankohtaista - LTQ-Partners\nDesinfioinnit ja erikoissiivous\nHenkilöstötyytyväisyyskyselyssä loistavat tulokset\nLTQ-Partners Oy, LTQ-Rakennus Oy ja emoyhtiö Tukli Oy toteuttivat työeläkeyhtiö Elon kautta henkilöstötyytyväisyyskyselyn syksyllä 2021. Kyselyyn vastasi 135 henkilöä ja vastausprosentiksi saatiin 59 %. Henkilöstökyselyjä on toteutettu jo vuodesta 2014 lähtien. Konsernitasolla kokonaiskeskiarvo 4.27 (1–5) kertoo siitä, että työntekijöiden työhyvinvointi on yleisesti korkealla tasolla. Pandemian aikana toteutetun kyselyn tuloksia voidaan pitää erinomaisina.\nLTQ Green & Clean – Arvojesi mukainen...\nViimeisen vuoden aikana olemme ottaneet isoja harppauksia LTQ:n ympäristövastuullisuuden kehittämiseksi. Kehitystyön myötä tähtäämme tarjoamaan asiakkaillemme pääkaupunkiseudun ympäristömyönteisintä siivouspalvelua. Palvelumme on suunniteltu siten, ettei kenenkään tarvitse valita hinnan, laadun ja kestävien valintojen välillä, sillä meistä puhdas tulevaisuus kuuluu kaikille!\nBlogimme vierailevana kynänä on LTQ:n työharjoittelija Minna Rajala, joka on alanvaihtaja ja merkonomiopiskelija. Minna on tullut mukaan LTQ:lle koronan aikaan, joka asettaa omat haasteensa harjoittelun toteuttamiselle, mutta Minna on hienosti tullut osaksi LTQ:n tiimiä positiivisella asenteella ja työotteella! Tutustu tästä Minnan kertomukseen työharjoittelusta LTQ:lla.


Voiko vuoto emättimestä viitata raskauteen? | Hyväkysymys.fi\nKysymys vastaus -palstat | Nuoret | Seksuaalisuus | Q&A Seksuaalisuudesta nuorille | Voiko vuoto emättimestä viitata raskauteen?\nVoiko vuoto emättimestä viitata raskauteen?\nMoi mulla on ollut kuukautis pillerit käytössä vähintään puolen vuoden ajan ja olen ollut yhden pojan kanssa tekemisissä ja emme ole käyttäneet muuta ehkäisyä kuin pillerit. pillerien käytön takia mulla on jäänyt kuukautiset kokonaan pois mutta nyt pari päivää sitten olin taas tän kyseisen pojankanssa yhdynnässä ilman muita ehkäisyjä niin tänään alkoi tulla pientä vuotoa ja päädyin lukemaan jotain raskauden alku vuoto tekstejä ja nyt pelottaa olenko raskaana vai en mitä teen kun testiinkään ei ole varaa\n07.10.2021 klo 15:56 , Väestöliitto\nKerrot viestissä, että käytössäsi on ehkäisypillerit. Kerrot, että pari päivää yhdynnän jälkeen sinulta alkoi tulla pientä vuotoa emättimestä, ja mahdollinen raskaus pelottaa.\nIhan alkuun totean, että mikäli olet ottanut pillerit säännöllisesti ilman unohduksia eikä sinulla ole ollut oksennustautia, merkittävää ripulia tai muita lääkkeitä käytössä, on pillereiden ehkäisyteho erittäin hyvä. Pillerit eivät kuitenkaan ole 100% suoja. Lisäksi pillerit eivät suojaa seksitaudeilta ja emättimen vuoto voi liittyä tulehdukseen tai hormonaaliseen tilaan.\nJos vuoto alkaa pari päivää (kaksi päivää) yhdynnän jälkeen, ei kyse ole alkuraskauden oireista kyseiseen yhdyntäkertaan liittyen. Munasolu ei olisi vielä tässä vaiheessa kiinnittynyt kohdun seinämään, koska siihen menee 6-7 vuorokautta. Vasta munasolun kiinnittyessä alkaa tapahtua hormonaalisia muutoksia kehossa, ja tiputteluvuotoa saattaa tulla. Viestistäsi ymmärrän, että teillä on ollut yhdyntää aiemmin, ja silloin on hyvä miettiä, voiko olla tullut raskaaksi aiemmasta yhdyntäkerrasta.\nJos epäilee raskautta, on tärkeää tehdä raskaustesti. Kerrot viestissäsi ettei raskaustestiin ole varaa. Halvimmillaan raskaustestin saa noin viidellä eurolla apteekista ja joistain ruokakaupoista. Kouluterveydenhoitajalta saattaa saada raskaustestin. Raskauden voi myös testata ilmaiseksi terveysasemalla. Voit pyytää henkilökunnalta ettei käynnistä kerrota vanhemmillesi, jos haluat pitää asian salassa. Voit soittaa lähimmän terveysaseman neuvontaan, ja kysyä, kuinka voisit päästä tekemään raskaustestin. Tässä tilanteessa raskaustestin voi tehdä samantien. Jos käytössä ei ole ehkäisyä, raskaus testataan kolme viikkoa emätinyhdynnästä tai silloin, kun kuukautiset eivät ole alkaneet.\nVuoto emättimestä voi kuitenkin viitata moniin asioihin. Se voi olla hormonaalista, ja joskus se voi viitata tulehdukseen. Kerrot viestissäsi ettei käytössä ole ollut kondomia. Mikäli seksikumppanillasi on ollut seksiä jonkun toisen kanssa, on seksitautitartunta mahdollinen. Seksitaudit ovat myös usein oireettomia eli testeissä on syytä käydä aina silloin, jos on ollut seksiä ilman kondomia eikä kumppanin tilanteesta seksitautien suhteen ole varma. Seksitautien testaus on ilmaista julkisisessa terveydenhuollossa, ja testeihin pääsee omalla terveysasemalla sekä sukupuolitautien poliklinikalla. Seksitautitesteistä löydät tietoa täältä.\nSuosittelen lämpimästi, että käyt juttelemassa kouluterveydenhoitajan kanssa tilanteesta, sillä hän voi antaa neuvoja jatkoa varten. Mikäli sinulla ilmenee muita oireita kuten alavatsakipua, kirvelyä virtsatessa jne. tulee lääkärissä käydä samantien. Täältä näet, miten pääsee lääkäriin.\nOlet myös tervetullut seksuaalineuvontachattiin juttelemaan.


Kauppakeskus Kaari - Sijainti ja kulkuyhteydet | Liikekeskus Helsingissä\nSijainti ja kulkuyhteydetKauppakeskus Kaari sijaitsee Helsingin Kannelmäessä Kehä I:n varrella Hämeenlinnanväylän kupeessa. Kauppakeskuksen osoite on: Kauppakeskus KaariKantelettarentie 100420 Helsinki\nKatso sijainti kartalta »Näin saavut KaareenAutolla: Ajo Kehä I:ltä Kannelmäen opasteiden mukaan. Hämeenlinnanväylältä Kehä I:n rampista länteen ja ensimmäisestä risteyksestä Kannelmäkeen.\nPysäköintipaikat sijaitsevat pihalla, pysäköintihallissa sekä kattotasanteella. - tilaa 1700 autolle- pysäköintialue vähäpäästöisille autoille- 7 sähköauton latauspistettä\nAlueella vallitsee 5 tunnin pysäköintirajoitus.\nPolkupyörällä:Kaaren ympärillä on hyvä pyörätieverkosto. Katettu polkupyöräparkki länsipuolisella sisäänkäynnillä ja pyörätelineet jokaisella sisäänkäynnillä.\nKartta Pohjois-Haagan lähipalveluista kävely- ja pyöräilyreittien varrella\nBussilla:- Kantelettarentie: 41, 43, 54, 56.\n- Kehä I: 54, 514, 540, 554\n- Hämeenlinnanväylä: 411, 415, 415N, 421, 431, 431N, 435, 436, 436N, 436K, 455, 456, 457, 465, 480, 485, 486, 487.\n- Laulukuja: Lähilinja 31, 32 ja 36.\nJunalla:- Lähijunat P ja I, Kannelmäen tai Pohjois-Haagan asemalta matkaa n. 1 km.\nTaksit:- Taksiasema sijaitsee pohjoisen sisäänkäynnin luona- Pohjoinen sisäänkäynti löytyy Kylä-ravintoloiden läheisyydestä.\nKaaressa on kolme katutason sisäänkäyntiä: länteen kohti Kantelettarentietä, pohjoiseen kohti Laulukujaa ja itään kohti Hämeenlinnanväylää. 2. kerroksessa sijaitsevan P Katto -alueen sisäänkäynnit sijaitsevat kohti itää (Hämeenlinnanväylä) sekä etelää (Kehä I). Prisma Kaari Kannelmäen puutarhalla on oma sisäänkäynti kauppakeskuksen itäreunalla. Alueella on myös autopaikkoja.\nSisäänkäyntien välittömästä läheisyydestä löytyvät pyöräpaikat ja ostoskärryt.\nKatso sisäänkäynnit Kaaren kartasta >>Esteetön kulku\nPysäköintihallin invapysäköintipaikat helpottavat asiointia kauppakeskuksessa. Parkkihallista on esteetön kulku kerroksiin hisseillä. Inva-WC:t sijaitsevat 1. ja 2. kerroksessa. Kauppakeskuksessa on digitaalisia infotauluja, joita on mahdollista käyttää matalalta, esimerkiksi pyörätuolissa istuen. Infotaulut esittelevät myös esteettömät reitit. Kaaresta löytyy neljä pyörätuolia lainausta varten, tuolit löytyvät kahdesta parkkihallin tuulikaapista. Tuoleja ei voi varata etukäteen.Sähköautojen latauspaikat\nKauppakeskuksessa ympäristö otetaan huomioon monin tavoin. Kaaressa on pysäköintialue vähäpäästöisille autoille ja sähköautoille on varattu omat latauspysäköintipaikat lähellä liukutasojen sisäänkäyntejä. P Hallissa paikat on merkitty selvästi opastein. Näytä suurempi karttaKartta kävely- ja pyöräilyreiteistä


Asuuko teillä nirso lapsi?\nOnnittelut! Luvassa on kivaa puuhaa, sillä yhdessä syöminen ja kokkaaminen ovat parasta treeniä ruokaan valikoiden suhtautuvalle jälkikasvulle.\nPöytä kannattaa kattaa koko porukalle aina, kun se on mahdollista. Kun ruokailutilanteen pitää rentona, siitä tulee mukava ja odotettu hetki arjen keskellä. Sopikaa, ettei ruokaa sanota koskaan pahaksi, vaan voi tuumata ”tämä ei ole minun makuuni”. Aikuisetkaan eivät pidä kaikista ruuista, joten miksi vaatia sitä lapselta.\nPuhu ruuasta aina myönteiseen sävyyn ja kehu lasta, jos hän suostuu edes maistamaan uusia makuja. Kannustavan ruokapuheen lisäksi yhteiset ruokailuhetket kehittävät lapsen sosiaalisia vuorovaikutustaitoja sekä keskustelutaitoja. Tutkittu juttu!\nOta lapsi mukaan kokkaukseen ja leivontaan.\nIhme homma, mutta ruoka tuntuu maistuvan paremmin, kun lapsi on saanut olla itse kauhan varressa. Saatat myös yllättyä junnukokin taidoista: kuusivuotias rikkoo kananmunat siististi, ja vähän isommasta kuoriutuu hetkessä veitsitaituri.\nRuuanlaiton lomassa on helppo haistella ja maistella uusia raaka-aineita. Kokkaus kannustaa myös luovuuteen: kuka keksii hauskimman nimen pasta-annokselle tai tekee övereimmät koristeet kuppikakkuihin.\nLasten kokkaussovellus Carrot Kitchen on helppo tapa innostaa lapsi puuhaamaan keittiössä. Vaihe vaiheelta etenevät videot pitävät huolen, että kokkaaminen onnistuu itsenäisesti. Reseptivaihtoehtoja on kymmenittäin nopeista välipaloista helppoihin arkiruokiin.\nKokkausvideoiden lisäksi sovelluksesta löytyy ruokapedagogien suunnittelemia taitovideoita, jotka opettavat mittaamaan aineksia, pilkkomaan sipulin ja käyttämään tehosekoitinta. Ja tietenkin siivoamaan keittiön.


Autokatsastusta tutkii perustuslakivaliokunta | HS 50 vuotta sitten | HS\nHS 50 vuotta sitten torstaina 4.11.2015\nAutokatsastusta tutkii perustuslakivaliokunta\nArmeijan hevoskanta vähenee määrärahojen niukkuuden vuoksi huolestuttavasti. Varusmies juoksuttamassa hevosta, yhtä seitsemästä sadasta.\nEduskunnan perustuslakivaliokunta on päättänyt kuulla asiantuntijoita autokatsastukseen liittyvistä asioista. Ensi tiistaina kokouksessaan valiokunnalla on tarkoituksena kuulla ylipoliisipäällikkö Fjalar Jarvaa sekä kulkulaitosten ja yleisten töiden ministeriön edustajia.Asia on esillä hallituksen vuoden 1964 kertomuksen käsittelyn yhteydessä. Perustuslakivaliokunta on kuullut kertomuksen johdosta eri asioista jo yhteensä toistakymmentä asiantuntijaa.James Bond-tyylistä lunttausta Ruotsissa Tukholma, 3.11. (Maija-Liisa Heini)James Bondin "Kultasormi"-elokuvasta on meidän teknillisen aikakautemme koulunuoriso siepannut uusimman lunttausidean, miniatyyriradion. Tällainen keksittiin Tukholmassa Beskowin koulussa muutama päivä sitten. Muuan opinnoissaan huonosti menestyvä nuorukainen sai apua matematiikan kokeissa ulkopuolelle pysäköidystä autosta, jossa istuva naapuri saneli luokkahuoneessa käsi poskella, tarkemmin sanoen korvan päällä koko kokeiden ajan istuneelle oppilaalle tehtävien ratkaisuja.Menetelmä on itse asiassa naurettavan yksinkertainen, kuten muistetaan myös ”Kultasormi”-filmistä, missä agentti 007 tarjosi loistavasti korttipelissä hänen voimakkaalla kiikarilla varustetun ja läheisen hotellin ikkunan ääressä tyttöystävänsä ilmoittaessa samaisen pienoisradion välityksellä agentille muun seurueen kortit. - - Tukholman lehdet, jotka ovat runsain mitoin herkutelleet uusimman lunttausidean parissa, ovat myös keksineet, että jos asianomaisella oppilaalla olisi ollut beatles-tukka, ei hänen olisi tarvinnut istua käsi korvallisella katkeäkseen korvaan pantavan vastaanottimena toimivan pienen simpukkaa muistuttavan laitteen.Herätys kuluttajat!Tässä pari päivää sitten olin kuuntelemasta keskustelun, joka koski päivän polttavaa kysymystä, kuluttajain valistusta. Tällöin toivat kuluttajain edustajat voimakkaasti esiin sen, että ostajan pitää saada tietoja tavarasta ja paras mahdollinen tiedonvälittäjä olisi juuri virallisesti hyväksytty tavaraseloste.Tunnettuahan on, että yleisön henkilökohtainen palvelu huononee sitä mukaan kuin perustetaan ”juokse ympäri, kerää itse koriin myymälöitä”, joissa henkilökunta tietää tavarasta vielä vähemmän kuin palvelumyymälöissä. Silloin sanoi teollisuuden edustaja, että kyllä tavaraselosteita ryhdytään käyttämään, jos ostajat vaativat. Tässä on nyt kuluttajille tämä viesti. Meidän on siis kerta kaikkiaan herättävä vaatimaan ja vaatimaan vieläpä pontevasti. Aiheet\nEduskunnan perustuslakivaliokunta on päättänyt kuulla asiantuntijoita autokatsastukseen liittyvistä asioista. Ensi tiistaina kokouksessaan valiokunnalla on tarkoituksena kuulla ylipoliisipäällikkö Fjalar Jarvaa sekä kulkulaitosten ja yleisten töiden ministeriön edustajia.Asia on esillä hallituksen vuoden 1964 kertomuksen käsittelyn yhteydessä. Perustuslakivaliokunta on kuullut kertomuksen johdosta eri asioista jo yhteensä toistakymmentä asiantuntijaa.James Bond-tyylistä lunttausta Ruotsissa Tukholma, 3.11. (Maija-Liisa Heini)James Bondin "Kultasormi"-elokuvasta on meidän teknillisen aikakautemme koulunuoriso siepannut uusimman lunttausidean, miniatyyriradion. Tällainen keksittiin Tukholmassa Beskowin koulussa muutama päivä sitten. Muuan opinnoissaan huonosti menestyvä nuorukainen sai apua matematiikan kokeissa ulkopuolelle pysäköidystä autosta, jossa istuva naapuri saneli luokkahuoneessa käsi poskella, tarkemmin sanoen korvan päällä koko kokeiden ajan istuneelle oppilaalle tehtävien ratkaisuja.Menetelmä on itse asiassa naurettavan yksinkertainen, kuten muistetaan myös ”Kultasormi”-filmistä, missä agentti 007 tarjosi loistavasti korttipelissä hänen voimakkaalla kiikarilla varustetun ja läheisen hotellin ikkunan ääressä tyttöystävänsä ilmoittaessa samaisen pienoisradion välityksellä agentille muun seurueen kortit. - - Tukholman lehdet, jotka ovat runsain mitoin herkutelleet uusimman lunttausidean parissa, ovat myös keksineet, että jos asianomaisella oppilaalla olisi ollut beatles-tukka, ei hänen olisi tarvinnut istua käsi korvallisella katkeäkseen korvaan pantavan vastaanottimena toimivan pienen simpukkaa muistuttavan laitteen.Herätys kuluttajat!Tässä pari päivää sitten olin kuuntelemasta keskustelun, joka koski päivän polttavaa kysymystä, kuluttajain valistusta. Tällöin toivat kuluttajain edustajat voimakkaasti esiin sen, että ostajan pitää saada tietoja tavarasta ja paras mahdollinen tiedonvälittäjä olisi juuri virallisesti hyväksytty tavaraseloste.Tunnettuahan on, että yleisön henkilökohtainen palvelu huononee sitä mukaan kuin perustetaan ”juokse ympäri, kerää itse koriin myymälöitä”, joissa henkilökunta tietää tavarasta vielä vähemmän kuin palvelumyymälöissä. Silloin sanoi teollisuuden edustaja, että kyllä tavaraselosteita ryhdytään käyttämään, jos ostajat vaativat. Tässä on nyt kuluttajille tämä viesti. Meidän on siis kerta kaikkiaan herättävä vaatimaan ja vaatimaan vieläpä pontevasti. Haluatko lukea koko artikkelin? Hanki rajaton lukuoikeus:


Erik Axl Sund: Varistyttö by Otavan kirjat - Issuu\nTalo oli yli sata vuotta vanha ja vankat kiviseinät olivat metrin paksuiset, mikä tarkoitti, ettei hänen luultavasti olisi tarvinnut eristää niitä, mutta hän halusi ottaa varman päälle. Olohuoneen vasemmalla puolella oli pieni kulmahuone, jota hän oli käyttänyt yhdistettynä työja vierashuoneena. Sen yhteydessä oli wc ja tilava vaatehuone. Huone oli aivan täydellinen, siinä oli yksi ainoa ikkuna ja yläpuolella käyttämätöntä ullakkotilaa. Piittaamattomuus ja itsestäänselvyydet saivat nyt riittää. Mitään ei saanut jättää sattuman varaan. Sattuma oli vaarallisen petollinen matkakumppani. Toisinaan ystävä, yhtä usein arvaamaton vihollinen. 3\nruokasalin kalusteet hän siirsi toista seinää vasten, niin että keskelle olohuoneen lattiaa vapautui iso tyhjä tila. Sitten ei tarvinnut kuin odottaa. Ensimmäinen styroksi tuli sovitusti kello kymmenen, ja neljä miestä kantoi sen sisään. Kolme miehistä oli viisikymppisiä, neljäs tuskin kahtakymmentä täyttänyt. Hänellä oli paljaaksi ajeltu pää ja musta T-paita, jonka rintamuksessa oli kaksi Ruotsin lippua ristissä ja niiden yläpuolella teksti Minun Isänmaani. Hän oli teettänyt kyynärpäihinsä hämähäkinverkkotatuoinnit ja ranteisiin jonkin kivikautisen kuvion. Kun miehet olivat menneet, hän istahti sohvalle suunnittelemaan töitä. Hän päätti aloittaa lattiasta, koska se oli a inoa mikä saattoi aiheuttaa ongelmia. Alapuolella asuva vanha pariskunta oli melkein kuuro, mutta se oli silti tärkeä yksityiskohta. Hän meni makuuhuoneeseen. Pieni poika nukkui edelleen sikeästi. Kaikki oli käynyt niin kummallisesti, kun hän oli tavannut pojan lähijunassa. Poika oli vain tart4\ntunut häntä kädestä ja seurannut mukana, eikä hänen ollut edes tarvinnut sanoa mitään. Hän oli saanut etsimänsä oppilaan ja lapsen, jota hänelle ei ollut koskaan suotu. Hän laski kätensä pojan otsalle, tunsi että kuume oli laskenut, ja tunnusteli sitten lapsen pulssia. Kaikki oli niin kuin pitikin. Hän oli löytänyt sopivan annostuksen morfiinia. työhuoneessa oli paksu, valkoinen kokolattiamatto, joka oli hänen mielestään aina ollut ruma ja epähygieeninen mutta mukava jalkojen alla. Nyt se sopi ihanteellisesti hänen tarkoituksiinsa. Hän paloitteli styroksin terävällä leikkuuveitsellä ja liimasi palaset kiinni paksulla kerroksella lattialiimaa. Voimakas haju alkoi pian pyörryttää häntä, ja hän joutui avaamaan kadunpuoleisen ikkunan. Se oli kolminkertainen ikkuna, jonka ulkopuolelle oli lisäksi asennettu ylimääräinen ääntä eristävä lasiruutu. 5\nSattuma ystävänä. Työt lattian parissa kestivät koko päivän, ja säännöllisin väliajoin hän kävi katsomassa poikaa. Kun lattia oli valmis, hän peitti kaikki saumat ilmastointiteipillä. Seuraavat kolme päivää hän huolehti seinistä. Perjantaina oli enää katto jäljellä, ja se vei hiukan enemmän aikaa, koska hänen oli ensin pakko liimata styroksi ja sitten puristaa levyä kiinni kattoon lattiaan tuetuilla laudoilla. Sillä aikaa kun liima kuivui, hän naulasi muutamia vanhoja peittoja aiemmin poistamiensa ovien tilalle. Olohuoneen oviaukkoon hän liimasi neljä kerrosta styroksia. Hän otti vanhan lakanan ja ripusti sen ainoan ikkunan peitoksi. Ikkunasyvennykseen piti varmuuden vuoksi panna kaksinkertainen eristekerros. Kun huone oli valmis, hän päällysti lattian ja seinät vettähylkivällä pressulla. Työssä oli jotain meditatiivista, ja kun hän katseli aikaansaannostaan, hän tunsi ylpeyttä.\nhuone viimeisteltiin seuraavalla viikolla. Hän osti neljä pientä kumipyörää, haan, kymmenen metriä sähkö johtoa, muutaman metrin verran puulistoja, yksinkertaisen valaisimen ja laatikollisen hehkulamppuja. Hän tilasi kotiinkuljetuksena sarjan käsipainoja, levytangon ja kuntopyörän. Hän tyhjensi kaikki kirjat yhdestä olohuoneen kirjahyllyistä,kaatoi hyllyn kyljelleen ja ruuvasi pyörät kiinni, yhden joka kulmaan. Hyllyn etupuolelle hän asensi puulistan, joka peittipyörät näkyvistä. Sitten hän siirsi hyllyn salahuoneen oven eteen. Hän ruuvasi kirjahyllyn kiinni oveen ja kokeili avata sen. Ovi liukui äänettömästi pienten pyörien varassa, ja kaikki toimi täydellisesti. Hän asensi siihen haan, lukitsi oven ja pani jalkalampun näkösuojaksi yksin kertaisen lukitusmekanismin eteen. Lopulta hän pani kaikki kirjat takaisin ja haki sitten ohuen sijauspatjan makuuhuoneen toisesta sängystä. Illalla hän kantoi nukkuvan pojan tämän uuteen kotiin. 7\nGamla Enskede Nuoressa pojassa ei ollut kummallista se, että hän oli kuollut, vaan se, että hän oli elänyt niinkin pitkään, mutta jokin oli pitänyt häntä elossa silloinkin, kun normaali ihminen olisi jo aikoja sitten antanut periksi. Siitä rikoskomisario Jeanette Kihlberg ei tiennyt yhtään mitään, kun hän peruutti autoa autotallista. Hän oli myös täysintietämätön siitä, että tämä olisi ensimmäinen tapahtuma ketjussa,joka vaikuttaisi ratkaisevasti hänen elämäänsä. Hän näki Åken keittiön ikkunassa ja vilkutti, mutta mies puhuipuhelimessa eikä huomannut häntä. Åkelta kuluisi koko aamupäivä viikon hikisten paitojen, hiekkaisten sukkien ja likaisten alus8\nvaatteiden pesemiseen. Kun vaimo ja poika harrastivat intohimoisesti jalkapalloa, arkirutiineihin kuului piiskata vanha pesukone hajoamisen partaalle viisi kertaa viikossa. Jeanette tiesi, että sillä aikaa kun koneellinen tulisi valmiiksi, Åke menisi heidän ullakolle kunnostamaansa pieneen ateljeehen jatkamaan jotakin keskeneräisistä öljymaalauksistaan, joiden parissa hän työskenteli kaiken aikaa. Hän oli romantikko, haaveilija jonka oli vaikea saattaa loppuun mitään minkä oli aloittanut, ja Jeanette oli moneen otteeseen jankuttanut, että hänen pitäisi ottaa yhteyttä johonkin niistä galleristeista, jotka olivat tosiaankin osoittaneet kiinnostusta hänen töihinsä. Mutta hän oli aina torjunut ehdotukset sanomalla, ettei hän ollut ihan valmis. Ei ihan vielä, mutta pian. Ja silloin kaikki muuttuisi. Hän löisi läpi ja rahaa virtaisi valtoimenaan ja he voisivat viimeinkin tehdä kaiken mistä olivat haaveilleet. Aina talon kunnostamisesta lomamatkoihin minne he ikinä halusivat. 9\nMelkein kaksikymmentä vuotta myöhemmin Jeanette oli alkanut epäillä, tapahtuisiko sitä koskaan. Nynäsvägenille kääntyessään hän kuuli huolestuttavaa kalinaa vasemman eturenkaan kohdalta. Vaikka hän ei ymmärtänyt tekniikasta yhtään mitään, hän tajusi, että vanhassa Audissa ei nyt ollut kaikki kunnossa ja että hänen olisi pakko viedä se taas korjaamolle. Kokemuksesta viisastuneena hän tiesi myös, ettei auton korjauttaminen olisi ilmaista, vaikka Bolidenplanin serbi olikin sekä pätevä että edullinen. Edellisenä päivänä hän oli tyhjentänyt säästötilin maksaakseen talon viimeisimmän lainanlyhennyksen, joka lankesi maksettavaksi sadistisen täsmällisesti kerran neljännesvuodessa, ja toivoi saavansa tällä kertaa auton korjautetuksi luotolla. Se oli onnistunut aiemminkin. Takintaskussa tuntuva voimakas värinä ja Beethovenin yhdeksäs sinfonia saivat Jeanetten melkein ajamaan tieltä suoraan jalkakäytävälle. ”Jep, Kihlberg täällä.” 10\n”Terve Janne, meillä on yksi juttu Thorildsplanilla.” Hän kuuli kollegansa Jens Hurtigin äänen. ”Meidän pitää mennä heti sinne. Missä olet?” Puhelin ujelsi,ja hänen oli pakko pitää sitä kymmenen senttimetrin päässä korvastaan, jottei kuulo olisi mennyt. Hän inhosi sitä, että häntä sanottiin Janneksi, ja hän tunsi kasvavaa ärtymystä. Lempinimi oli keksitty pilan päiten joissakin henkilökunnan juhlissa kolme vuotta aiemmin, mutta ajan mittaan se oli levinnyt kaikkialle Kungsholmenin poliisitaloon. ”Olen Årstassa ja käännyn juuri Essingeledenille. Mitä on tapahtunut?” ”Ovat löytäneet kuolleen pojan metroradan viereisestä pensaikosta opettajakorkeakoulun läheltä, ja Billing haluaa että menet sinne mahdollisimman pian. Hän kuulosti kovin kiihtyneeltä. Se näyttäisi olevan murha.” Jeanette Kihlberg kuuli kuinka kalina voimistui, ja hän mietti olisiko hänen pakko ajaa tienreunaan, soittaa hinausauto ja sitten itselleen kyyti. 11\n”Kunhan tämä saamarin auto vain pysyy kasassa, minulta menee vielä viidestä kymmeneen minuuttia, ja haluan että sinäkin tulet sinne.” Auto nykäisi sivuun, ja Jeanette kääntyi varmuuden vuoksi oikean puoleiselle kaistalle. ”Totta kai. Lähden saman tien ja olen varmaan perillä ennen sinua.” Pensaikkoon jätetty kuollut poika kuulosti Jeanetten mielestä pikemminkin pahoinpitelyltä, joka oli riistäytynyt käsistä, ja näin ollen rikosnimikkeeksi tulisi tappo. Murha, hän ajatteli samalla kun ratti nykäisi, on nainen joka joutuu kotonaan mustasukkaisen miehensä tappamaksi sen jälkeen kun on sanonut tälle että haluaa erota. Ainakin normaalitapauksessa. Mutta tosiasiassa ajat olivat muuttuneet, ja se mitä hän oli aikoinaan oppinut poliisikorkeakoulussa ei ollut enää pelkästään vanhentunutta vaan vieläpä virheellistä. Työmenetelmät olivat uudistuneet ja poliisintyö oli monessakin mielessä nykyään vaikeampaa kuin kaksikymmentä vuotta sitten. 12\nJeanette muisti ensiaskeleensa partiopoliisina ja läheisen kosketuksen tavallisiin ihmisiin. Kuinka ihmiset auttoivat ja vieläpä luottivat poliisiin. Ainoa syy miksi murroista vieläkin tehtiin rikos ilmoitus, hän ajatteli, oli se että vakuutusyhtiöt vaativat niin. Ei siksi, että heillä olisi mitään toivoa rikoksen selvittämisestä. Mitä hän olikaan odottanut, kun hän keskeytti sosionomin opinnot ja päätti ruveta poliisiksi? Että hän voisi muuttaa asioita? Auttaa? Niin hän oli joka tapauksessa sanonut isälleen sinä päivänä, kun hän oli ylpeänä esitellyt ilmoitusta valinnastaan. Kyllä, niin se oli. Hän halusi asettua väliin, kun toiset tekivät toisille pahaa. Hän halusi olla oikea ihminen. Ja poliisina oleminen merkitsi sitä. Koko lapsuutensa hän oli kuunnellut hartaana, kun isä ja isoisä olivat jutelleet poliisintyöstä. Oli juhannusaatto tai pitkäperjantai, keskustelut päivällis pöydässä olivat aina käsitelleet piittaamattomia pankkirosvoja, sympaattisia pikkuvarkaita ja ovelia petkuttajia. Kaskuja ja muistoja elämän pimeältä puolelta. 13\nSamalla tavoin kuin paistetun joulukinkun tuoksu loi odotuksia, olohuoneesta kantautunut miesten puheensorina loi turvallisuuden tunteen. Häntä hymyilytti, kuinka yliolkaisesti ja epäluuloisesti isoisä oli suhtautunut uusiin teknisiin apuvälineisiin. Nykyään käsiraudat oli korvattu nippusiteillä työn yksinkertaistamiseksi. Aikoinaan isoisä oli sanonut, että dna-analyysi oli ohimenevä villitys. Poliisin työn tarkoitus on muuttaa asioita, hän ajatteli. Ei yksinkertaistaa. Työtä pitää muuttaa vastaamaan muuttuneita yhteiskunnallisia oloja. Poliisin työhön kuuluu, että haluaa auttaa, välittää ihmisistä. Ei se, että istuu panssaroidun mustamaijan tummennettujen ikkunoiden takana ja tuijottaa avuttomana ulos.\nThorildsplan Ivo Andrić oli erikoistunut erikoisiin ja epätavallisiin kuolemantapauksiin. Hän oli alun perin lähtöisin Bosniasta ja toiminut lääkärinä Sarajevossa lähes neljä vuotta kestäneen serbialaisten piirityksen ajan, ja siksi hänellä oli niin vankka kokemus kuolleista lapsista että hän toivoi toisinaan, ettei olisi ikinä ruvennut oikeuslääkäriksi. Sarajevossa oli surmattu lähes kaksituhatta alle neljätoistavuotiasta lasta. Kaksi heistä oli ollut hänen omia tyttäriään. Hän mietti usein, millaista hänen elämästään olisi tullut, jos hän olisi jäänyt Prozorin luona sijaitsevaan kylään. Mutta niitä asioita oli nyt myöhäistä ajatella. Serbit olivat polttaneet tilan ja murhanneet hänen vanhempansa ja kolme veljeään. 15\nTukholman poliisi oli kutsunut hänet paikalle aikaisin aamulla, ja koska metroaseman ympäristöä ei haluttu sulkea pitemmäksi aikaa kuin oli tarpeen, hänen oli pakko saada työnsä tehdyksi mahdollisimman pian. Hän kumartui eteenpäin ja pani merkille, että kuollut poika näytti ulkomaalaiselta. Arabilta, palestiinalaiselta tai ehkä peräti intialaiselta tai pakistanilaiselta. Poika oli vakavasti pahoinpidelty, siitä ei ollut pienintäkään epäilystä, mutta kummallista oli se, että tavallisesti esiintyvät puolustautumis vammat puuttuivat kokonaan. Kaikki mustelmat ja verenpurkaumat muistuttivat enemmän nyrkkeilijän vammoja. Nyrkkeilijän, joka ei ole kyennyt puolustautumaan mutta joka on silti seissyt kaksitoista erää ja saanut niin paljon iskuja että on lopulta lyöty tajuttomaksi. Lisäksi rikospaikkatutkintaa vaikeutti se, ettei kuolema ollut tapahtunut löytöpaikalla vaan jossakin muualla, paljon aiemmin. Ruumis oli verraten hyvin näkyvillä pensaikossa vain muutaman metrin 16\npäässä Thorildsplanin metroaseman sisäänkäynniltä Kungsholmenilla, ja siksi se ei ollut voinut pysyä huomaamattomana kovinkaan pitkään.\nLentoasema oli ollut yhtä harmaa ja kylmä kuin talvinen aamukin. Hän saapui Air Chinalla maahan josta ei ollut kuullut koskaan puhuttavankaan. Hän tiesi, että sadat lapset ennen häntä olivat tehneet saman matkan, ja heidän tavoin hänelläkin oli hyvin harjoiteltu tarina kerrottavaksi poliiseille passintarkastuksessa. Tavuakaan epäröimättä hän oli esittänyt kertomuksen, jota hänen oli pitänyt ladella kuukausien ajan, kunnes hän osasi sen ulkoa. Suuria olympia-areenoja rakennettaessa hänkin oli päässyt osallistumaan töihin kantamalla tiiliä ja laastia. Hänen setänsä, köyhä työläinen, oli järjestänyt asunnon, mutta kun setä loukkaantui vakavasti ja joutui sairaalaan, hänellä ei ollut enää ke18\ntään joka olisi voinut huolehtia hänestä. Hänen vanhempansaolivat kuolleet, eikä hänellä ollut sisaruksia tai muita lähiomaisia joihin turvautua. Vanhan hukou-järjestelmän mukaan hän oli kirjoilla koti kylässään kaukana kaupungista, ja sen takia hänellä ei ollut juuri mitään oikeuksia siellä missä hän asui ja työskenteli. Siksi hänen oli ollut pakko hankkiutua Ruotsiin, missä hänen ainoat jäljellä olevat sukulaisensa elivät. Hän ei tiennyt, missä he asuivat, mutta hänen setänsä mukaan he olivat luvanneet ottaa yhteyttä häneen heti hänen saavuttuaan. Hän tuli uuteen maahan ilman muuta omaisuutta kuin yllään olevat vaatteet, matkapuhelin ja viisi kymmentä Yhdysvaltojen dollaria. Puhelimeen ei ollut tallennettu numeroita, eikä siinä ollut myöskään tekstiviestejä eikä kuvia, jotka voisivat paljastaa hänestä mitään. Itse asiassa puhelin oli aivan uusi ja käyttämätön. Hän ei kertonut poliisille puhelinnumerosta, jonka hän oli kirjoittanut muistiin paperilapulle ja piilottanut vasempaan kenkäänsä. Numerosta, jo19\nhon hän soittaisi sitten kun olisi onnistunut pakenemaan vastaanottokeskuksesta. maa johon hän oli saapunut ei muistuttanut Kiinaa. Kaikki oli niin puhdasta ja tyhjää. Kun kuulustelu oli ohi ja hän kulki kahden poliisin kanssa pitkin lentoaseman autioita käytäviä, hän ihmetteli, tältäkö Eurooppa näytti. Mies, joka oli luonut hänen taustansa, antanut hänelle puhelinnumeron ja järjestänyt hänelle rahaa ja matkapuhelimen, oli kertonut lähettäneensä viimeksi kuluneiden neljän vuoden aikana yli seitsemänkymmentä lasta menestyksekkäästi eri puolille Eurooppaa. Hän oli kertonut, että useimmat yhteyshenkilöt olivat Belgia-nimisessä maassa, missä saattoi ansaita runsaasti rahaa. Työhön kuului palvella rikkaita ihmisiä, ja jos toimi hienovaraisesti ja velvollisuudentuntoisesti, saattoi rikastua itsekin. Mutta Belgiassa oli omat riskinsä, eikä siellä saanut näkyä liikaa. 20\nEi saanut koskaan näyttäytyä ulkosalla. Ruotsi oli turvallisempi. Siellä työskenneltiin enimmäkseen ravintoloissa ja voitiin liikkua vapaammin. Siitä ei maksettu yhtä hyvin, mutta jos onni oli myötä, sielläkin saattoi ansaita paljon rahaa sen mukaan, mistä palveluista kulloinkin oli kysyntää. Myös Ruotsissa oli ihmisiä, jotka halusivat samaa kuin ihmiset Belgiassa. vastaanottokeskus ei ollut kovinkaan kaukana lentokentältä, ja hänet kyydittiin sinne poliisin siviiliautolla. Hän jäi yöksi ja sai huonetoverikseen mustan pojan, joka ei osannut kiinaa eikä englantia. Patja jolla hän nukkui oli puhdas mutta haisi tunkkaiselta. Jo toisena päivänä hän soitti lapulle kirjoitettuun numeroon, ja naisääni selitti, kuinka hän pääsisi asemalle noustakseen Tukholmaan menevään junaan. Junaan päästyään hänen pitäisi soittaa uudelleen, jolloin hän saisi lisätietoja.\njunassa oli lämmintä ja mukavaa. Nopeasti ja miltei äänettömästi se kuljetti häntä halki kaupungin, jossa kaikki oli valkoista lumesta. Mutta oliko se sitten sattumaa vai halusiko kohtalo toisin, hän ei ikinä päässyt perille Tukholman rautatieasemalle. Muutaman aseman jälkeen kaunis, vaalea nainen istahti vastapäiselle penkille. Nainen katsoi häntä pitkään ja hän tajusi, että nainen tiesi hänen olevan yksin. Ei vain yksin junassa vaan yksin koko maailmassa. Seuraavan kerran kun juna pysähtyi, vaalea nainen nousi ja tarttui häntä kädestä. Nainen nyökkäsi ulko-oven suuntaan. Hän ei vastustellut vaan seurasi naista kuin transsissa. He ottivat taksin ja ajoivat kaupungin halki. Hän huomasi, että se oli veden ympäröimä, ja hänen mielestään se oli kaunis. Liikennettä ei ollut yhtä paljon kuin kotona. Oli puhtaampaa ja luultavasti helpompi hengittää. Hän ajatteli kohtaloa ja sattumaa ja ihmetteli hetken, miksi hän istui siinä naisen kanssa. Mut22\nta kun nainen kääntyi hänen puoleensa hymyillen, hän ei enää ihmetellyt. Kotona kaikilla oli aina ollut tapana kysyä, missä hän oli hyvä, puristella hänen käsivarsiaan tunnustellakseen, oliko hän tarpeeksi vahva. Esittää kysymyksiä, joita hän oli ymmärtävinään. He epäröivät aina. Sitten he ehkä valitsivat hänet. Mutta nainen oli valinnut hänet, vaikkei hän ollut tehnyt mitään tämän puolesta, ja sellaista ei kukaan ollut tehnyt aiemmin. huone johon nainen vei hänet oli valkoinen, ja siinä oli iso ja leveä sänky.Nainen peitteli hänet ja antoi hänelle jotain lämmintä juotavaa. Se maistui melkein samalta kuin tee kotona, ja hän nukahti jo ennen kuin kuppi oli tyhjä. Kun hän heräsi, hän ei tiennyt kuinka kauan oli nukkunut, mutta hän huomasi olevansa toisessa huoneessa. Uudessa huoneessa ei ollut ikkunoita, ja se oli kokonaan päällystetty muovilla. 23\nKun hän nousi mennäkseen ovelle, hän huomasi että lattia oli pehmeä ja antoi periksi. Hän tunnusteli ovenkahvaa, mutta ovi oli lukossa. Vaatteet olivat poissa, samoin puhelin. Hän kävi alastomana patjalle makaamaan ja nukahti uudelleen. Tästä huoneesta tulisi hänen uusi maailmansa.